
ČITAOCIMA 


Svima onima, koji žele ili trebaju po svom pozivu i dužnosti 
upoznati u sažetu pregledu etnografiju Hrvata t. j. osnovne či- 
njenice o životu i kulturi hrvatskoga seljaštva, tima je nami- 
jenjena ova knjiga. Prikazan je tu dakako u prvom redu život 
i kultura današnjih hrvatskih seljaka; no to ne znači, da se u 
ovom prikazu ogleda samo stanje strogo posljednjih godina, 
nego se slika zaokružuje donekle i u prošlost, toliko, koliko ta 
prošlost u životu i kulturi našega sela još živi u preostacima 
(prežicima) i u sjećanju generacije starih seljaka (dakle otpri- 
like 40—50 godina još natrag). Gdje je moguće i gdje je potrebno, 
segnulo se još i u dalju prošlost, čak i veoma daleku, prehi- 
storijsku, da se bar donekle baci trak svijetla kroz čitava sto- 
ljeća ili čak tisućljeća po nekim kulturnim dobrima našega sela 
i njihovoj sudbini kroz prošlost. ' 

Čitava građa, koja je u ovoj knjizi prikazana riječju ili 
slikom, opisom ili objašnjenjem, katkada samo nanizana, samo 
je kratak pregled, temelji etnografije Hrvata. Mnogo štošta, 
što nije bitno važno, nije ni spomenuto, mnogo samo dotaknuto, 
često tek jednom riječju, imenom — da se čitač ili sam prisjeti 
i sam za sebe dopuni građu knjige o tom predmetu, ako mu je 
ma otkale poznat, ili pak da ga to pobudi i navede da dalje traži 
i upoznaje u živom organizmu kulture sela ono, što je tu samo 
natuknuto našao. 

A mnogo toga nije u etnegrafiji Hrvata još ni poznato. Pre- 


kratko je bilo vrijeme otkada se počela većma sistematski i 


svestrano upoznavati, bilježiti i proučavati kultura našega sela, 
pa do danas. Počelo je to najživlje onda, kada je osnovan 
»ZBORNIK ZA NARODNI ŽIVOT I OBIČAJE JUŽNIH SLA- 
VENA«, koji je Jugoslavenska akademija znanosti i umjetnosti 
namijenila u prvom redu dakako etnografiji Hrvata, odnosno 
onda, kad je »Zbornik« uzeo pod svoje vodstvo dr. Ante Radić 
i dao mu čvrst stožer svojom plodonosnom »OSNOVOM ZA SA- 
BIRANJE 1 PROUČAVANJE GRAĐE O NARODNOM ži- 
VOTU« (1897.). Unatoč intenzivnu početku i ustrajnu daljem 
nastojanju, nisu ni vremena odonda do danas bila svagda po- 
godna ovakovu radu i njegovu dobru organiziranju, pa je i zbog 
toga mnoga prilika izmakla. No što je najvažnije, sve do naših 


a 


dana bilo je osjetljivo malo i premalo ljudi, ma i donekle samo 
spremnih da se ovakovu rađu za narod posvete. A život i kul- 
tura našega sela, u mnogim krajevima u svoj njenoj tradicio- 
nalnosti i punoći života održana, u drugima doduše okrnjena 
ali ne sasvim zaboravljena, upravo je nepresušno vrelo za ono- 
ga, tko je hoće upoznati i proučiti. Kraj mnoštva tradicionalnih 
oblika i izražaja, kraj mnoštva njihovih varijacija od kraja do 
kraja, što više od sela do sela, mnogo je toga poniralo kroz duga 
vremena i u zaborav, ili ostavljalo samo tragove. Ali je međutim 
i štošta novo niklo i ustalilo se pored starijih tradicija, I tako 
se i hrvatsko etnografsko blago mijenjalo, živjelo svojim 0so- 
bitim životom, teklo kao široka i duboka rijeka — pa nije dosad 
ni bilo dovoljno glava, očiju i ušiju, da se svakom pojavu, svakoj 
promjeni u tome toku dovoljno brižno posveti. Tu je uzrok, da 
još i danas ne znamo sve, što bismo trebali i željeli temeljito 
znati o životu i kulturi hrvatskog sela, 

Temelji, na kojima je izrađen ovaj pregled, raznoliki su: 
tu je dosad objelodanjena građa iz različnih grana etnografije 
Hrvata, u prvom redu u spomenutom »Zborniku za narodni život 
i običaje«, dalje zbirke naših muzeja, u prvom redu HRVAT- 
SKOGA NARODNOG ETNOGRAFSKOG MUZEJA u Zagre- 
bu (malim dijelom građa iz njih objelodanjena), i naposljetku 
mnogo neobjavljene građe, skupljene u rukopisima studenata 
etnologije i drugih priznanja vrijednih prinosnika ETNOLOŠ- 
KOGA SEMINARA SVEUČILIŠTA u Zagrebu, zajedno s vlas- 
titim materijalima i proučavanjima pisca na različnim stranama 
u narodu. — Podrijetlo svih slika u knjizi bit će zabilježeno na 
kraju djela. ' 

Kao prvi pokušaj ove vrste u nas ovaj će pregled etnografije 
Hrvata biti iu koječemu drugom možda nesavršen: u raspoređaju 
građe ili izboru slika, nedostatku koje poučne kulturno-geogral- 
ske karte, u načinu prikazivanja i grupiranja pojedinih pojava 
života i kulture našega sela, ili drugom čemu. Svagdje bi se tu 
moglo ovo i ono zamisliti drukčije i zacijelo podesnije, a bilo 
bi bez sumnje takvo, kad ne bi bila ova knjiga pisana još i u 
tako tmurnim i nemirnim vremenima, dvostruko nepovoljnim 
za rad ove vrste. Koliko je postignut postavljeni cilj, koji nije 
kraj svega gore napomenutoga mogao ni smio biti postavljen 
previsoko, pokazat će kritičke ocjene i iskustvo. 

Ipak, ako i bude postignut postavljeni cilj, nitko, tko prouči 
ovu knjigu, neka ne bude uvjeren, da je tim upoznao život 
i kulturu hrvatskoga seljaka. Ova knjiga može imati samo zada- 
tak, da tome pomogne, da to upoznavanje pripravi, dade mu 
neke temelje, koji se ovakvim načinom prikazivanja mogu dati i 
steći, Pravo, istinsko upoznanje sela i seljaka može se steći 
samo na selu. 

UVOD 


Tko bi htio da upozna potpuno, bez ostatka, čitavo etno- 
grafsko blago Hrvata, t, j. sav život i kulturne tvorbe, trebao bi 
da ogleda, sluša, razglaba i proniče gotovo bez kraja i konca 
na selu u svaku pojedinost, svaku pojavu, i najsitniju i najkrup- 
niju — od oračevih uzvika volovima do najsuptilnijih stihova 
narodne poezije i epskih pjesama s tisućama stihova, od jedno- 
stavnoga sabiranja samoraslih plodova, boba, jagoda do zamr- 
šenih oblika gospodarenja i prehrane: te s njima povezanih 
socijalnih odnosa na selu, od najprostijega vezanja uzla na ko- 
nopcu do najzakučastijih ornamentalnih šara vezivi, od uobiča- 
jenih svakodnevnih seljačkih pozdrava do isprepletenoga dugo- 
trajnog svadbenog ceremonijala ili drugih običaja na selu 
it dit d. ' 

Trebalo bi da nađe odgovor — točan, potpun i savjestan — 
ne samo na neko 1600 pitanja, koja je postavio A, Radić u 
svojoj »Osnovi za sabiranje i proučavanje građe o narodnom 
životu«, nego još na stotine puta više pitanja, koja se iz onih 
temeljnih u »Osnovi« mogu dalje izvijati. Trebalo bi to da učini 
ne samo za jedan kraj, nego za mnogo krajeva, jer — kako je 
dobro poznato — cio se hrvatski etnički (narodni) teritorij u 
pojedinostima seoske kulture i života veoma razlikuje, često 
tako reći od sela do sela, A i sve te razlike u običajima, vrsti 
gospodarstva i prehrane, u socijalnim odnosima i seljačkim pra- 
vnim tradicijama, osobito seljačkoj umjetnosti svih vrsta — sve 
to zajedno, i bez izuzetka, sačinjava ono, što obuhvatamo pod 
oznakom životikulturaseljaka nekoga naroda. Veoma 
mnogo toga, što je u životu i kulturi Hrvata seljaka bitno i glav- 
no, u svim je krajevima isto ili gotovo isto, to jest jedno deblo, 
izraslo iz jedne zemlje, ali je onih razlika u pojedinostima, na 
$ranama i ograncima, u sitnome, pravo mnoštvo, 

No ne samo to — da upozna suhe činjenice i njihovo stanje 
(sadašnje), nego je za upoznavača života i kulture sela isto 
tako potrebno, da upozna, kako su tu pojedine pojave i stvari 
među sobom (uzročno) povezane: što se zbog čega 
zbiva i kada se zbiva (na pr. da se lončarska roba prodaje u 
zamjenu za žito, laneno sjeme i slično, i zbog čega baš to), što 
se povodom čega razvija i jača (na pr. kako neko vjerovanje, 

pravo praznovjerje, sve većma jača i širi se — jer se desi ovdje 
ili ondje, da se obistini) ili što nazaduje i slabi, raspada se (na 
pr. kako i zbog čega se stare zadruge dijele u više novih manjih 
ili posve nestaju raspadajući se u individualne, inokosne obi- 
telji). U etnologiji (i sociologiji) to se naziva proučavanjem 
funkcija pojedinih kulturnih dobara, 

Dalje bi za potpuno upoznanje narodnoga života i kulture 
bilo potrebno zahvatiti proučavanjem ne samo današnjicu 
(obuhvaćajući pod tim redovno i još neki odsjek vremena, ne- 
koliko decenija otprilike, unatrag), nego i prošlost, dalju, 
sve do najstarijih dosežnih vremena. Tim proučavanjem poda- 
taka i sačuvanih predmeta iz dalje prošlosti (iskopine, povjes- 
ne i književne vijesti i sl.), zatim osobito ispoređivanjem sa 
sličnim pojavama drugdje, u srodnih, pa i nesrodnih naroda, 
mogu se dobiti dragocjene spoznaje o prošlosti ovoga ili onoga 
etnografskog elementa, o tome, kako je on mijenjao kroz sto- 
ljeća svoj oblik, ili je — obrnuto — odvajkada ostao jednak; o 
tome, kako je i gdje je nastala ili se bar prvi put negdje po- 
javila ova ili ona tvorba, predmet materijalne kulture, uredba 
“socijalnoga života ili drugo što. Vijesti, podataka, sačuvanih 
predmeta seoske kulture iz prošlosti ima dakako malo, oni su 
samo ulomci prema onom nepreglednom etnografskom blagu i 
punoći današnjega života na selu. Praznine u tome mnogo mogu 
ispuniti rezultati poredbenoga (komparativnoga) proučavanja 
jezika, života i kulture među narodima podrijetlom srodnima 
(na pr. među današnjim južnim Slavenima na jednoj i sjevernim 
Slavenima na drugoj strani), na osnovi čega se može sad manje 
sad više pouzdano rekonstruirati mnoštvo pojedinosti u životu 
i kulturi davne prošlosti (paleoetnografija) kojega naroda ili 
etničkoga skupa, na pr. davnih Hrvata ili svih starih Slavena u 
doba njihove zajednice na sjeveru, 

Napokon, tko bi htio steći potpuno spoznanje života i kul- 
ture sela svoga ili drugoga koga naroda, trebao bi da o svim 
kulturnim dobrima steče i znanje, otkuda potječu i koja im je 
starina u dotičnom narodu, t. j. jesu li njegovo pradavno dobro, 
kojemu.se već starina ne da ni dogledati, ili ih je primao sad s 
ove .sad s one strane od drugih naroda i kultura, ili ih je napo- 
kon s tijekom stoljeća posve samostalno stvarao kao nova, pot- 
puno autohtona svoja kultuma dobra. 

Kako se iz svega rečenoga razabira, potpuno spoznanje ži- 
vota i kulture svoga naroda, u svim spomenutim pravcima, 
.mnogostran je i dugotrajan put. Prvi mu je uvjet upoznati same 
činjenice, kakve jesu (u sadašnjosti) ili drukčije rečeno: 
etnografsku materiju, Iduća su poglavlja namijenjena 
pregledu svega krupnijega odnosno važnijega iz hrvatske 
etnografske materije.  Preglednosti radi okupljaju se i ovdje 
nizovi poglavlja u tri glavne grupe — kako se to u etnologiji 

redovno čini i manje više općeno je prihvaćeno: prva grupa pri- 
kazuje materijalnu kulturu (s ergologijom t.j. 
poglavljima o ručnim radovima i tehnologiji), pa je tu obuhva- 
ćeno sve, što se tiče materijalnih potreba čovjeka i dobrim dije- 
lom se izražava u nekoj materiji; druga grupa prikazuje d u- 
hovnu kulturu (s folklorom u užem, duhovnom zna- 
čenju toga naziva), i tu se prikazuju sve one narodne tvorbe, 
koje imadu duhovni karakter, ne izražavaju se u materiji niti 
služe najprečim životnim materijalnim potrebama; treća grupa 
napokon obuhvata socijalnu kulturu — društvene i 
pravne uredbe, život i odnose seljaka, 


Dakako da je ova razdioba većma radi preglednosti i ove 
tri grupe nikako ne znače, da su jedna od druge strogo odvo- 


jene .Sve u životu i kulturi sela treba gledati i upoznavati 


onako, kako je ono doista u zbilji međusobno povezano, nalaziti, 
što je o čemu zavisno i kako zavisi. I tako se na pr. ornamentika 
s pravom može obuhvatiti u odsjeku materijalne kulture, jer se 
ornament uvijek izvodi na nekoj materiji odnosno od neke ma- 
terije (kože, kovine, drva itd.) a i njegovo je izrađivanje svakako 
neki posao, koji ide u područje ergologije odnosno tehnologije. 
No s jednakim se pravom može ornamentika obraditi i kao dio 
duhovne kulture — ornament je izražaj određenih duhovnih 
tvorba: predočaba, estetskoga skladanja, katkada i nekih magič- 
nih težnja i t. d.; ornament neke seljačke rukotvorine zavisi o 
samoj materiji toga predmeta, o tradiciji ukrašavanja takvih 
predmeta, o vještini ukrašivača, o namjeni predmeta (na pr, za 
svakodnevnu ili samo svetačnu upotrebu) i t. d, 

Pronaći i shvatiti te veze, uzroke i njihove posljedice, u 
ljudskoj kulturi uopće, proniknuti u prošlost kulturnih dobara, 
ispravno i objektivno shvatiti njihovu sadašnjost i na tome 
znati stvoriti svoj sud i o budućnosti njihovoj -— ma u kojega 
naroda, to je cilj svakoga narodoznanstvenog studija i na- 
stojanja. ' 


SELO 


Prilazeći prvi put kojem hrvatskom selu, kome se nisu na- 
metale same od sebe misli: kakvi su i odakle su njegovi stanov- 
nici seljaci, otkada ono uopće postoji, kako je nastalo i kada je 
nastalo i kako se dalje do danas razvijalo? 


Odgovori na sva ta pitanja nisu često danas ni mogući, ili. 


se mogu dati samo od česti — ali za mnoga hrvatska sela ipak 
se može odgovoriti pouzdano, sad samo na neka sad pače na sva 
takva pitanja. Njima se bavi jedna osobita grana nauke, koja 
proučava seobe naroda (migracije), naselja i podrijetlo stanov- 
ništva u njima; ta je grana na razmeđu antropogeografije i povi- 
jesti. Proučavanje povijesne građe a i usmenih predanja može 
često otkriti komad po komad povijesti kojega sela — ako je 
imalo sreće, da su ga zabilježili ili čak opisali u prošlosti izvori 
ili da je spasen negdje njegov tlocrt iz prošlosti ili starci u selu 
pamte od pradjedovskih vremena kazivanje o sudbini nje- 
govoj. A ima i dosta slučajeva, gdje se zna pouzdano iz historij- 
skih dokumenata, kada je i kojim povodom osnovano (ili unište- 
no) koje selo. 

Sve to može mnogo olakšati da se razumije, zašto je ovo 
ili ono selo danas ovoga ili onoga oblika, ovako ili onako 
razdijeljeno i otkuda tim dijelovima pojedini nazivi — 
S. naziva za svoje dijelove ima i danas gotovo svako naše 
selo, 

Sagledati i obuhvatiti jednim pogledom oblik (formaciju) 
sela normalno je samo rijetko moguće — iz veće visine, sa brda 
nad selom. Lakše je to moguće sa detaljne karte (najmanje u 
mjerilu 1:200.000), a najidealnije, dabome, sa aviona, I ne će biti 
rijedak slučaj, da nas ovakav pogled na cijelo selo ponešto iz- 
nenadi — jer će se predodžba, koju je tko sebi možda živući 
dotada samo u selu stvorio o izgledu i obliku njegovu, pore- 
metiti, činit će mu se donekle drukčije, novo. 

A kad bismo tako ogledali sva naša sela, došli bismo do 
spoznaje, da ih ima po obliku, raspoređaju kuća, ulica te okolnih 
posjeda nekoliko osnovnih različitih tipova, karakte- 
rističnih oblika. 

To su u provm redu dvije vrste: zbijena (stisnuta) i 
rastepena (razasuta, razbijena) sela, 

Kod zbijenih su domovi jednoga sela (ili bar većega dijela 
njegova) nanizani jedan uz drugi — bilo da se jedna kuća upravo 
dotiče i naslanja na drugu ili da su bar kućišta neposredno jedno 
uz drugo. 

Prvi je oblik zbijenih sela osobito značajan za mnoga naša 
jadranska mjesta, koja su često, kako je poznato, upravo do kraj- 
nosti zbita od uskih (visokih) kuća jedne do druge, uskih ulica i 
s malo slobodna kućišnog prostora (dvorišta) — kakav je na pr. 
Omišalj na otoku Krku. 





1. Zbijeno jadransko naselje. — Vranjic (negda selo, danas predgrađe 
Splita — snimka iz aviona.) 


Drugi je takav zbijeni oblik sel4 značajniji u (istočnim) 
dijelovima panonskog područja, gdje su često sela zapravo vrlo 
duge, prostrane ulice (ili nekoliko njih) a u njima kućište do 
kućišta, kuća do kuće, po nekom odmjerenom redu poređane i 
smještene — one i njihove pripadne gospodarske zgrade. Takva 
su na pr. sela Sunjska Greda u Posavini, Velika Pisanica kod 
Bjelovara (duga blizu 7 km) i druga mnoga. 

Kod rastepenih su sela pojedine kuće i kućišta s pripadnim 
zgradama ili sasvim odvojena jedno od drugoga, ili su grupirana 
u manje grupice — ali među tim pojedinačnim kućištima ili gru- 
pama kućišta ima vazda poveći nezapremljeni prostor, često 
pače i vrlo velik razmak, pa je od jedne do druge mnogo hoda 
— a dok se obađe čitavo takvo selo, treba i koji sat hoda ili 

jahanja; ovo s tim više, što se ovakva razasuta sela nalaze pre- 
težno smještena na brežuljcima odnosno po uvalama i po njiho- 
vim stranama. Razumljivo je, da je taj tip naših sela karakteris- 
tičan u prvom redu za planinsko (dinarsko) i za primorsko (ja- 
dransko) područje (ovdje uporedo kraj zbijenoga tipa) pa su te 
vrste na pr. sela u području Dubašnice na otoku Krku, ili mnoga 
sela oko Travnika (Guča Gora, Orašje i t. d). — Kad su sela 
sastavljena od manje ili više razbacanih ovakvih grupa kućišta, 
imadu one redovno neka osobita imena: mahala (m&la) po Bosni 
i Hercegovini, komšiluk, pleme u nekim dijelovima Dalmacije — 
ovo po tome, što su stanovnici takvih grupa tamo veoma često 
plemenjaci, t. j. po podrijetlu su srodnici (i istoga prezimena), 





2. Ulica u zbijenu jadranskom naselju visokih uskih kuća. — Vrbnik (Krk). 


Ako se uzmu na oko još dalje neke karakteristike naših 
sela, može se njihovo vrstanje po tim značajkama provesti još 
i dalje. Tako ima pored običnoga, jednoličnoga ul ičnog se- 
la, suvrstica, gdje se uz obalu nižu seoski domovi licem prema 
vodi, kakva su na pr. mnoga sela u Posavini i Pokuplju, pa je 
takvo i rodno selo braće Radića Trebarjevo; suvrstica je uličnog 
sela i takvo, u koga se ulica u sredini sela veoma širi gotovo u 
neki trg; pored obično nepravilno grupiranoga zbijenog tipa sela, 

s ulicama različnih smjerova i duljina — ima suvrstica posve 
pravilna (pa joj se daje ime »geometrijsko selo«) i druge, 
Razumljivo je, gotovo samo po sebi, da se na različnim 
stranama nalaze često i različni tipovi sela jedni pored drugih, 
ili su čak pojedina sela dijelom jednoga, dijelom drugoga tipa, 
što se može u nekim slučajevima vrlo lijepo uočiti, Tako je na 
pr. u mnogih primorskih sela jezgra sasvim zbijena, izrazit zbijeni 
tip, dok se dalje od te jezgre (napose prema brdima) nalaze ras- 
tepene grupe kućišta ili same pojedinačne kuće — a sve zajedno 
to sačinjava seosku cjelinu (takvo je na pr. selo Seget kod Tro- 
gira, koje od mora duboko seže u unutrašnjost brda), Takvo mi- 
ješanje različnih tipova odnosno različnih principa slaganja i raz- 
vijanja sela može se valjano shvatiti u svakom pojedinom slu- 
čaju, ako se ne propusti, da se imaju pred očima svi oni različni 





3. Ulica u zbijenu panonskom naselju, kućište do kućišta, brvnare na kat 
sa poluskošenim krovom i prikrovcima od crijepa; poluge bunara, okre- 
nute na ulicu. — Sunjska Greda (Hrv. Posavina). 


činioci(faktori), koji su odlučni sad na ovaj sad na onaj 
način, kako će se smještati i dalje razvijati neko selo, A to su: 

U prvom redu sami oblicitla, teren, ravan ili brdovit 
dili kombiniran, na kome se selo zametnulo i razvijalo; vode, te- 
kuće ili stajaće, uz koje se selo razvija; vrste, oblici i smještaj 
gospodarski iskoristivih zemalja — oranica, livada, vinograda, 
zatim šuma, pašnjaka i t, d, Jedva se može bolje uočiti zavisnost 
o terenu nego ako se isporedi koje tipno selo panonske nizine, 
na pr. Otok kod Vinkovaca, s kojim tipnim selom dinarskih 
planina, na pr. Gučom Gorom kod Travnika. 

Kako zavisi oblikovanje sela io određenim tradicij ama, 
uvriježenima već iz velike davnine, pokazuju na pr. mnogi slu- 
čajevi u krajevima šumovitim (odnosno šumovitim bar nekada, 
u doba stvaranja sela), gdje od davnina postoji praksa, da se za 
osnivanje novoga doma nekoj obitelji iskrči, istrijebi komad 
šume i na toj krčevini spali granje i ogranci pa i panjevi, Otuda 
su nekim selima i ostali nazivi Trebež, Trebinja, Krče, Krčevine 





4. Dio razbijenoga dinarskog sela — grupa muslimanskih domova. 
Rastovo (srednja Bosna). 


i slično. Kako su s vremenom dalji novi domovi i njihova ku- 
ćišta nastajala opet isto tako krčenjem i posve samostalno na 
drugom mjestu šume, čitavo je takvo naselje dobivalo oblik 
posve razasut i nepravilan, sastavljen od nepovezanih kućišta 
ili u najboljem slučaju od raspršenih malih skupova domova. 

A upravo kod ove posljednje suvrstice oblika sela treba 
imati pred očima još jedan faktor, socijalni, koji može svo- 
jim tradicijama utjecati na formiranje naselja. Jer upravo ove 
raspršene grupice kuća (u dinarskim krajevima, ali 4 drugdje 
katkada) nastaju tako, da sve većim množenjem prve obitelji na- 
staje potreba novih domova, koji se redovno osnivaju blizu ma- 
tičnoga doma, pa tako cijela ovakva rodbinska rupa (zadruga, 
ili još šira — »pleme«) čini jednu sastavnu jedinicu sela, 

Nešto je slično katkada i s faktorom vjerskim, kad pri- 
padnici jedne vjere grupiraju svoja kućišta većma na okupu na 

jednoj strani sela i tu ga razvijaju, kako je osobito često lijepo 
vidljivo kod bosansko-hercegovačkih sela s muslimanskim sta- 
novništvom, 


Među faktorima nastajanja i razvoja sela nisu dakako na 
posljednjem mjestu ni'ekonomski, Kao jedan od najznačaj- 
nijih primjera za to može se zabilježiti postajanje sela povodom 
osobite vrste stočarskog gospodarstva, kad se stoka određeni dio 
godine ili pače čitavu godinu ne drži u selu samu nego u neke 
vrste gospodarskoj podružnici sela — salašu, konaku (u nizin- 
skom području), stanu, katunu (u planinskom području). Kad tu 
s vremenom uz jedan »stan«, »konak« i t, d, u blizini osnuje druga 
obitelj iz sela svoj, pa treća treći i t. d., razvija se tako ne- 
primjetno sve veće, novo naselje — i konačno može se osamo- 
staliti kao novo selo. Tako su na pr. u Podravini nastali poste- 
penim širenjem tamošnji konaki, neki s brojnim domovima, a 
neki danas već posve samostalna sela, općine sa svojom školom, 
poštom i t. d, kao na pr. Virovska Drenovica, nastala od »ko- 
nak&« mjesta Virja, danas trgovišta, a zapravo najvećega sela 
u banovini Hrvatskoj (sa blizu 6000 stanovnika). Otuda i nazivi 
nekim današnjim selima u dinarskim planinama Katuni, — Takav 
se gospodarski faktor u oblikovanju sela može uočiti i kod ona- 
kvih sela po krškim krajevima, gdje su se domovi poređali go- 
tovo unaokolo uz rub kojega krškoga »polja«, »blata« ili veće 
»ponikve«, »vrtače« — jer upravo u dnu njihovu ima plodne 
zemlje, dok su strane i rub manje više sam kamen. I opet nazivi 


«sela Ponikva, Blato i slično upućuju na ovaj slučaj postanja sela 


u tom području. 


Tko hoće da valjano shvati sastav, oblik, razvoj kojega 
našeg sela, ne smije smetnuti s oka nijednoga od tih faktora. A 
koliko se tiče napose razvoja sela — mora naposljetku imati 
pred očima u svim hrvatskim krajevima i historijske činjenice 
većih i manjih seoba naroda, koje su se kretale a i danas se 
kreću, u manjoj mjeri, iz krško-dinarskih krajeva i zaustavljaju 
ili u povoljnijim mjestima toga istoga područja ili u još povolj- 
nijima panonskih nizina, Tako su se i u prošlosti ovi preseljenici, 
emigranti odnosno kolonisti po Slavoniji (Ličani, Dalmatinci, 
Bosanci i t, d.) po Hrvatskoj (Zagorci, Međumurci, Gorani, Pri- 
morci, Bosanci — uz druge na pr. u Žumberku i t, d.) i po Gra- 
dišću — Burgenlandu (iz Like, sjev.-zapadne Bosne i Hrvatske) 
ne samo naseljavali kao pridošlice uz već opstojna stara sela, 
nego su osnivali, odnosno osnivaju se i u novije vrijeme, posve 
nova doseljenička. Da se pri tome ne izgube svagda bez traga 
njihove djedovske tradicije u smještanju domova, strukturi i 
oblikovanju sela, to je razumljivo — premda treba i ovdje misliti 
na tako čestu etnografsku istinu, da se doseljenici u glavnom 
prilagođuju starosjediocima. 

i ici jekoji ših .sel: dlučivale i 

Napokon su o oblicima gdjekojih naših sela odlučivali 
vl W= u povodu posebnih ciljeva, za kojima su negdje išle. 
Ne samo da su one osnivale neka sela, kolonizirajući narod u 
novim krajevima — kako su nastala na pr, u prošlosti sela 


5. Zbijene kamene kuće jadranskog naselja, s krovom »na dvije vode« od valjkasta 
crijepa (kupe). — Babino Polje (otok Mljet) 








Ferdinandovac (sada pod imenom Jelačićevo) u Podravini, na- 
stalo odredbom vlasti 1844, g. mjesto dotadašnjeg sela Brod na 
Dravi (koje je Drava odnosila) ili neka takva i u novija . 

: e je ž 
nego su one utjecale svojim propisima na razvoj i po tom 
obk sela, što je na pr, osobito dobro poznato na području bivše 

Vojne granice, gdje je bio reguliran i život sela i pokrivanje 
kuća, građenje plotova, pa dakako i oblik i širina cesta, smje- 
štaj domova i t, d, i mnoga se takva »graničarska« sela po tako 
dobivenim karakteristikama ističu, napose po Slavoniji. 


Kad se uzme na um, da je u slučaju svakoga pojedinog 
našeg sela sudjelovalo u njegovu oblikovanju, kroz veći ili manji 
broj stoljeća ili bar decenija, mnogo od gore spomenutih faktora, 
da su se ti faktori međusobno i sukobljavali, jedni bili na na 
neko vrijeme jači, poslije prevladali drugi, i da su svagdje bili 
svi takvi faktori drukčiji, razumljivo je, da je svako naše selo 
jedan individuum o sebi, kome nema jednaka i kome može 
samo biti veći ili manji brojsličnih sela. 





6. Jednokrovno drveno zdanje gradišćanskih Hrvata: prva hiža, 


. ( kuhinja 
(i komora), štale, na kraju lopa (šupa) — sve u jednoj cjelini; štagalj u 
pozadini poprijeko. — Nova Gora (Burgenland). 

DOM I NJEGOV UREĐAJ 


Seljačke se kuće mogu vrstati i prosuđivati u prvom redu 
prema tome, kakve su im građe i konstrukcije zidovi (stijene), 
odnosno kakve je građe krov; dalje prema tome, koliko imadu 
prostorija (i katova) i kako su te raspoređene. Na osnovi toga 





7. Kamena sirotinjska kuća zapadno-dinarska, krov od šindre, sprijeda 
na njemu badža za dim; iza nje kamena pojata sa slamnim krovom; 
zidovi od kamena »u suho«. — Suvača (kod Livna). 


kao i na osnovi prirodno-geografske sredine, u kojoi se održa- 
vao ovaj ili onaj tip hrvatske seljačke kuće, mogle bi se — ma 
i ne dovoljno dosljedno i savršeno — svrstati u čitav niz 
pokrajinskih oblika, koji u krupnome daju ovu sliku: 

Na zapadu je seljačka kuća jadransko-zapadnodinarska 
obilježena kamenom građom zidova, Krov je sad od s lame 
odnosno ševara (vrste šaša), sad od valjkastoga crijepa 
(u Dalmaciji kupe), sad od kamenih ploča (kalanoga vap- 

nenca, za srednju Dalmaciju naročito sa otoka Šolte), a prema 
istoku, već u dinarskom području, i od dasaka (šindre, 
baskija). Broj, veličina i razmještaj prostorija u tim zapadnim ja- 
dransko-dinarskim kućama znatno se mijenja od kraja do kraja. 
Da se uoči, koliko se i po čemu sve mogu regionalno razlikovati 
naše seljačke kuće unutar ovoga skupa, dovoljno je pokušati ispo- 
rediti kuću mnogih primorskih seoskih naselja, građenu u uskim 





8. Velika stara zadružna brvnara, dolje oble i tesane, gore piljene grede, 
Spojene na »hrvatski ugao«, trijem na stupovima, slaman krov skošen 
odnosno poluskošen; uz kat sprijeda zaklonjen daskama pčelinjak; na 
začelju s lijeva pod katnim gredama kokošinjac. — Selsko Brdo (Pokuplje). 


uličicama, vrlo usku, ali visoku (na kat ili čak i na dva kata, 
redovno saspremištima hrane, alata i naprava, i sličnim 
gospodarskim prostorima u prizemlju, a sa prostori- 
jama za stanovanjei Bulišijoin u katu) — sa niskom, 
prizemnom no širokom kamenom kućom na pr, dinarske Dal- 
macije ili zapadnih bosanskih velikih polja. Tu u siromašnijih 
imadu samo dvije prostorije jedna pored druge: t, zv, kuća, 
vatrenica, ognjenica s ognjištem i svim što pripada u kuhinju — 
i soba za počinak, blagovanje i slič., a da se i ne govori o naj- 
elementarnijim slučajevima sirotinjskih prizemljuša od same 
jedn e prostorije, u kojoj često imadu u kutu mjesto još i 
domaće životinje (nije rijetko na pr. u livanjskom polju i su- 
sjednim dijelovima Dalmacije i Hercegovine); a u najboljem je 

slučaju taj dio s ognjištem i stokom samo nekom pregradom 
odijeljen od ostaloga dijela kuće, 

Na cijelom ostalom hrvatskom području starije su seljačke 
kuće od drvene građe — i poprijeko uzevši one su prevla- 
davale, osim u nekim krajevima na krajnjem sjeveru i istoku. 
Izuzevši te krajeve one prevladavaju i danas sve većma idući 
sa istoka odnosno sjevera panonskoga (nizinskog) područja 
prema zapadu (zapadnoj Slavoniji i Hrvatskoj) i jugu (Bosni). 
Od drvene građe kuće mogu biti od tri vrste: 





9. Okosnica drvene muslimanske kuće, uglovi na većim kamenima, grad- 
nja »na kanate« s ukladanim tesanim daskama, u katu izbočak divan(h)ane; 
u krovištu vidljivi rožnici, pajante, letve. — Okolica Bosanskog Novoga. 


1. na okosnici od drvenih greda i stupova ispletene stijene 
od pletera (otprilike dobar palac debelih prutova), 

2. na istoj takvoj okosnici ispunjeni prostori među gredama 
i stupovima tesanim daskama (uloženim u žljebove okosnice) i 

3. građene čitave od greda, koje mogu biti piljene (novijih 
kuća) ili samo tesane (starijih) a napokon i netesane, oble, kako 
su od naravi (isto tako u starijih). 

Po gredama, bolje brvnima u ovih trećih uobičajilo se, da 
se ovakve kuće nazivaju brvnarama, za razliku osobito 
od prvih: pleteruša. Dok pravih brvnara, treće vrste, ima 
najviše i još dobro održanih u brdskim ili brežuljastim podru- 
čjima s dovoljno šume, često vrlo zabitnima, tako osobito po 

osni, ali i po gotovo čitavoj užoj Hrvatskoj pa i dijelu Slavonije, 
dotle se pletare nalaze pretežno u nizinskim krajevima, u 

riječnim dolinama (na pr, u Bosni), a one od ukladanih dasaka 
pored jednih i drugih (u prvom redu u Bosni). Kako je, osim 
rijetkih slučajeva, uobičajeno, da se stijene kuća od pletera ili 
dasaka nabacaju, omažu zemljom (miješanom obično s pljevom ili 
sasječenom slamom i slič.) pa još često i oboje (vapnom), a tako 
je u nekim krajevima i s brvnarama, potrebno je temeljito pri- 
gledati zidu takvih kuća, da se upozna, koje je zapravo vrste. 





10. Unutrašnjost dvodjelne brvnare od sobe i kuhini im 
: josi dj al inje (s ulaznim prosto- 
(odi u kuhinji ognjište, nad njim otvor u daskama stropa, u Koh .o4 
od petnjaka; podzidana, grede vezane na »hrvatski ugao«. — Štefanovec 
(okolica Zagreba). — Model. 


; opći je ove grupe naših seljačkih kuća također trovrstan: 
E od slame — pretežno u siromašnijih seljaka i na starim 
Mjama, po svemu rečenom dijelu dinarsko-panonskog područja, 

: od dasak a (većih) ili daščica (šindre, šimle) — značajno 
osobito u Bosni, rijetko još danas i preko Save, ali u prošlosti 
znatno više — 3,0d crijepnih pločica — u imućnijih i 
novijih kuća Po čitavu tom području, napose panonskom dijelu. 
kuć Koliki je broj i kakav je raspoređaj i namjena prostorija u 
ucama ove grupe od drvene građe, to zavisi o različnim fakto- 
rima i jedva bi se mogla utvrditi neka općeno vrijedna pravil- 

nost. Ima ih — i danas još tu i tamo — od same jedne pro- 
storije, u kojoj kućna čeljad boravi, spava, hrana se priređuje 
itd. Velika većina imadu ipak dvije ili tri prostorije i to: 
prostor s ognjištem (u novija vremena zamjenjivan štednja- 
kom) — zvan ponajviše kuća, do njega poveću sobu s posteljama, 
stolom, klupama ili stolicama i s peću od petnjaka aK soba, ( prva ) 
(hjiža; često dalje s druge strane uz kuću (kuhinju) još jedna 
prostorija (komora, zadnja iža, ižica) za spremanje živeža, sprava, 





11. Brvnara (prizemna) na stupovima — sošnica; slaman krov | 
sa zabatom (»na dvije vode«) — u vrijeme proljetnih poplava. — Kostrin 
(Lonjsko polje). 


pa i za stanovanje ostale kućne čeljadi. Takva je dvoprostorna 
ili troprostorna seljačka kuća u ovom području pravilo. Ali je 
množenjem obitelji i potrebom daljega razvoja došlo do još 
većih kuća ove vrste, s brojnim daljim prostorijama, odjeljcima, 
manjim ili većim. Osobito to vrijedi za glavne kuće većih starijih 
zadruga, uz koje se redovno prema potrebi grade manje 
zasebne istovrsne kuće za pojedine (mlađe) obitelji iz zadruge 
(komore u Hrvatskoj, kiljeri u Slavoniji). Ali ima i drugih po- 
voda da su se seljačke kuće ove vrste i ovoga velikog područja 
uvećavale — bilo u visinu bilo širenjem. Jedva bi trebalo ovdje 
spominjati ono, što ćemo tako često vidjeti u neravnim krajevima, 

.s brežuljastim ili pače planinskim strmim tlom — a to je 
veći dio područja ove vrste kuća od drvene građe, izuzevši ni- 
zinske krajeve Hrvatske i susjednih dijelova Slavonije: tu se na 
kosu terenu brvnara (ili pletera ili daščara) podzidava, 
koliko je potrebno, čim se dobivaju prostorije (za spremanje i 
slič.) u tom donjem dijelu kuće, Slično se uvećavanje kuća može 
zapaziti i u nekim krajevima (nizinskim), gdje poplave i uopće 
obilje vode i vlage traži dizanje kuća na kat. Jednom su to 
piave sošnice (sojenice), brvnare, građene na  sohama. 





12. Stari plemenitaški dom, brvnara »na ključ«, vez »na hrvatski 
ugao« (vugliči), strm krov od šindre. — Kurilovec (Turopolje). 


jakim drvenim stupovima, visokima toliko, da predviđane po- 
plave ne će doseći do u sam kat; drugi put su to katnice (brvna- 
re), kojima je i donji prizemni dio izgrađen kao svaka brvnara 
i razdijeljen u više prostorija — obično komore, spremište za 
kola 1 veće oruđe i t. d. Pomišlja se s razlogom na to da su u 
nekim krajevima, kao u srednjoj Posavini, ovakve  katnice 
(zvane i črđaki ) nastajale kroz duga vremena daljim razvojem 
1 Zatvaranjem donjega prostora od prvobitnih sošnica — a da se 
danas već drvena građa zamjenjuje ciglom ne treba ni spomi- 
njati, sad samo za prizemni dio kuće, sad za čitavu. — Na drugi 


21 


način umnažaju se prostorije seoskih kuća tim, da se u pot- 
krovlju (tavanu) izgrađuje prostorija kao soba (značajno u ve- 
ćih kuća po Lici i dijelu Bosne) — Napokon se u ovom podru- 
čju širi seljačka kuća, kad to prilike traže, u prizemnom smjeru 
u obliku zvanu »na ključ« t, j. u pravom kutu. 

Kao treća grupa i vrsta naših seljačkih kuća mogu se ozna- 
čiti one, koje pretežu kao značajne u sjevernim, osobito sjevero- 
istočnim dijelovima hrvatskog teritorija: zidane su od cigle, bilo 
pečene bilo samo na suncu sušene (ćerpič od zemlje, 
miješane sa slamom, sječkom), ili suod naboja (zemlje, nabi- 
jene u formi za zid), premda danas sve više dakako i tu. preo- 
tima maha pečena cigla 





13. Prizemna ođuga zidanica, »čelom« na široku panonsku ulicu, krov od 
trske, tipičan oblik dimnjaka. — Srijemska Kamenica. 


No osim ove karakteristične građe cijela sela ovoga po- 
dručja karakteriziraju kuće, razmjerno vrlo dugačke, koje u 
jednoj liniji pod istim krovom s jednoga kraja do drugoga 
imađu poređane ne samo glavnu sobu, kuhinju pa dalju jednu ili 
više komora, nego i dalje: komoru za živež, staje za goveda, za 
konje, za svinje i eventualno druge domaće životinje, pa na 
kraju katkada još i spremište kola, oruđa i sl, 

Treba samo pokušati isporediti taj tip kuća bilo s prvom 
$rupom kamenih jadransko-zapadnodinarskih, bilo s drugom 
grupom dinarsko-panonskih od drvene građe (i novijih njima 
manje više jednakih od cigle) pa da se odmah uoče bitne raz- 
like. Taj je tip kuća ovdje dosta star, ali je ipak udomaćen 
prema stranim uzorima, koji su se širili tuđim utjecajima. 

Naposljetku se treba zasebno dotaći još i osobite vrste 
muslimanske kuće, koja je u bosansko-hercegovačkih mu- 
slimana Hrvata, osobito imućnijih, i u većim mjestima (kasa- 
bama) obilježena nekim svojim posebnostima kako vanjštine 
tako i unutrašnjosti, Izvana su na njima primjetni u prvom redu 
prozori s rešetkama (mušebak), zatim, da su većinom građene na 
kat a na katu ima redovno manja ili veća izbočina, izvedena na 
gredama kao zatvoren balkon (divanhana); krov je u pravilu od 
šindre, Unutrašnjost ovakvih muslimanskih kuća donekle je druk- 
čija nego u katoličkih i pravoslavnih, ima tu više prostorija i na 
osobit su način razmještene (u imućnijih soba za doček gosti i 
razgovor — selamluk, za žensku čeljad samu — haremluk, za- 
tim mala kupelj — s peću za grijanje vode — banja, a dakako 
svagda još i kuhinja pa soba ili dvije te koja komora i slično u 
prizemlju), Ističe se znatna razlika između ovakvih većih i pro- 
stranijih kuća imućnijih muslimana (danas već dobrim dijelom 
također osiromašenih) i sirotinjskih, koje su redovno slične ili 
pače posve jednake u sastavu i veličini s onima katolika ili pravo- 
slavnih u tim zemljama. 

No nisu samo razlike u građi, arhitekturi, razdiobi unutraš- 
njosti, nego i u nazivima, koji se tiču pojedinosti naših 
seljačkih domova, ima znatnijih razlika od kraja do kraja, Da- 
kako, ima i takvih, koji su gotovo svuda jednaki ili vrlo slični — 
i redovno označuju glavne, bitne dijelove seljačke kuće: tako 
prag, stre(h)a (strija), vjenčanica (vinac) — četiri najgornje 

«grede, na kojima leži krovište, rožnici (rogi) — niz gredica, na 
kojima su letve (žioke) a na ovima leži sam krov, dalje kuća 
odnosno (hjiža kao naziv upravo za prvu prostoriju kuće s 
ognjištem (kuhinju i za kuću kao cjelinuit, d, Obrnuto narod će 
prozor nazvati sad okno, sad oblok (kajkavci), pendžer (u glav- 
nom u Herceg-Bosni i Slaviniji), sad prozor pa naposljetku po- 
neštra (Primorje, Lika i Dalmacija); četiri najdonja brvna sad 
poceki (podseki u kajkavaca), sad podum(ijJente i dr,; dalje glav- 
nu ugdužnu gredu (osobito u drvenih kuća) označit će sad sa 
tram, sad greda, sad tetiva — a tako različno u raznim kraje- 
vima i poprečne gredice i daske stropa; favan će u zap. Hrvatskoj 
zamijeniti to ime sa najže (= na(h)ižje), a u Lici sa pod, dok 
ovo posljednje inače pravilno znači tlo kuće i t, d. 

Nije ovdje dakako iscrpeno još ni sve važnije, što se odnosi na našu 
seljačku kuću, izvana i iznutra. Treba pažnju svrnuti i na mnogo drugih po- 
jedinosti: kod brvnara na pr. naročito na to, jesu li im uglovi izvana 
neotesani, kao starija tradicija (zvani po zap. Hrvatskoj vrlo često 
»hrvatski ugao«) ili su glatko otesani kao novija tekovina (zvani »njemački 
ugao« — jer je po svoj prilici prodirala ta novija vrsta ovamo iz drugih 
zemalja sa sjeverozapada); da li je krov sasvim položen (na pr. u pri- 
Morskom području) ili srednje kosili vrlo strmi visok (kao na pr. 

u mnogih bosanskih kuća); dalje kako je kod slamnih krovova polagana 
slama — krajem vlaća uzgor ili nizdol i kako se to odražava na 
površini krova; kako je konstruiran krov: spušta li se na sve četiri strane 
kuće (»na četiri vode«) ili samo na dvije — duže (»na dvije vode«) ili, rjeđe, 
na tri, pa da li je na užim stranama kuće (čelo, začelje i slično) samo zabat 
(tavanski zid) sve do sljemena, ili samo otprilike do polovice, a nad tim 





14. Krovište južnodalmatinske kamene kuće (shematski nacrt i nazivi). — Mljet. 


trokutan krović (t. zv. poluskošeni krov); kako se i čim oprema sljeme (hrbat) 
krova da ne propušta kišu, osobito u slamnih krovova; kuda izlazi dim 
iz kuće: slobodno na kojem otvorenom dijelu ispod krovišta, ili kroz poseban 
otvor u krovu (zvan badža, sa zaklopcem, u dinarskih kuća) ili kroz pravi 
dimnjak, a taj zidan ili građen od drvene građe i omazan debelo zemljom; 
odčegaje pod ukućijodčegasuikakvisu peć i ognjište; imalikuća 

kakav trijem, uz koji dio kuće i kako izveden; ima li u samoj kući nu ž- 
nik, ili je izvan nje (u naših seljačkih kuća najčešće), ili ga uopće nema; 
ima li posebno mjesto za držanje vode, zaklonjeno a svakome pristupno 
(redovno blizu ulaza, u trijemu) ili tome služi velika posuda od kamen- 
štine ili zemlje (žara — u jadranskom području), ili ni toga nema; napo- 
kori kakvi i koji sve nazivi označuju tolike ostale brojne dijelove i pojedi- 
nosti seljačke kuće. 





15. Seoska kapela, brvnara, krov od šindre, vez greda »na njemački ugao« 
(otesano). — Štefanski lijevi (Pokuplje). 


Iste građe i iste arhitekture, kakve su u pojedinim krajevi- 
ma seoski domovi, takve su i (starije) seoske crkvice ika- 
pele — na pr. u jadranskom području od kamena s krovom 
od valjkasta crijepa (ili ploča), po Hrvatskoj i Slavoniji u pro- 
šlosti veoma mnoge drvene (brvnare), s krovom od šindre. Iz- 
Sled i ukras njihove unutrašnjosti dakako da je mnogo više 
Odraz stilova i crkvene umjetnosti onoga vremena, kada je koja 
Od njih nastala ili poslije obnavljana. 
. Mnogo toga, što je gore rečeno o seljačkim kućama, vrijedi 
1 za druge, gospodarske zgrade. Napose to vrijedi za 

njihovu arhitekturu i konstruktivne pojedinosti pa za građu — 
bila to staja (štala) ili pojata (jara), svinjac (kotac) ili kokoši- 
njac (kurnik), sjenik (štagalj, škedenj) ili parma (u zap. Hrvat- 
skoj s prostorom za mlaćenje) i kolnica odnosno šupa i dr. No 
treba naglasiti, da pored toga, što se manje više sve takve gra- 
đevine drže u građi i konstrukciji tradicija, koje vladaju u tom 
kraju za same kuće— ipak možemo vrlo često opaziti, da je u 
tih gospodarskih zgrada tradicija starija, ili, moglo bi se 
reći katkada »primitivnija«, Dok su na pr. seljačke kuće ovdje ili 
ondje već zidanice od cigala, staja ili sjenik će se još naći građen 
od greda ili pletera; dok su krovovi kuća od crijepa ili šindre ili 





16. Kućica za čuvara u polju, od slame i trske (sa strana jata: redovi po- 
zaticanih trstika za zaštitu usjeva od bure, pune rasprašenih morskih 
kapljica). — Okolica Paga. 


kamenih ploča, pojata ili svinjac imat će krov od slame — i 
slično, 

Broj, vrsta i smještaj gospodarskih građevina na kućištu i 
odnos njihov prema kući, domu obitelji, također se mijenja od 
kraja do kraja. Dok su u jadranskim stranama sve takve građe- 
vine odnosno prostori skučeni na malenim kućištima (koliko 
nisu upravo i sami sastavni dijelovi kuća — kako je rečeno spri- 
jeda), ili dok su na sjeveroistoku hrvatskoga područja nanizani 
svi uz same stambene prostorije kuće i s njima su kao jedna 
zgrada (kod gore spomenutoga jednokrovnoga tipa), dotle se 
drugdje nalaze (razdaleko) porazmještene po čitavu kućištu, 
obično po nekom tradicionalnom poretku, kako u 
'kojem kraju — da se i ne govori posebno o onakovim gospodar- 
skim zgradama, pripadnicama pojedinoga seljačkog doma i gos- 
poda?stva, koje se zbog osobitih prilika i ekonomskih uvjeta 

nalaze podaleko od kućišta ili čak i vrlo daleko — kako je na 
pr. sa stočarskim (čobanskim) kolibama po dinarskom područ- 
ju (stanovi, katuni) ili po panonskom (salaši, konaci po Podra- 
vini, stanovi u Slavoniji), s klijetima (kućicama) u vinogradima. 

Ovom prilikom ne valja zaboraviti ni one sporedne, redov- 
no male građevine na poljima, vinogradima i slično, koje služe 
za sklanjanje poslenika, čobana, stoke ili alata. To su sad 
kućice kao malen krov na zemlji od trske, prutova, slame i sl., 
sad sasvim okrugle, građene od kamena, s t, zv. nepravom ku- 
polom, koju sačinjava nekoliko prema vrhu sve užih kamenih 
prstenova (ima ih po jadranskom području na više strana, pod 
imenom bunja, poljarica, kućica, ćemer, a podrijetlo im je po- 





17. Stan u prirodnoj šupljini uz obalu rijeke, kamenom prigrađen. 
Korito Bregave (Hercegovina). 


uzdano iz velike davnine), ili oblika kao stožac, napravljene 
od motaka (greda), pletera i slame (gdjegdje još u zapadnom di- 


- narskom području), Mogu se ovdje naposljetku spomenuti i sta- 


noviu zemlji, u prirodnim udubinama, priudešenima za stano- 
vanje, kakvih danas ima već vrlo rijetko, na pr. u dolini Ne- 
retve, a u prošlosti ih je bilo znatno više, na pr, u laporu po 
Srijemu (zemunice). 

U unutrašnjosti svakoga seljačkog doma jedno je od naj- 
važnijih mjesta ono, gdje gori svakodnevna vatra — ognjište. 
Baština je to iz tamne davnine, iz prehistorijskih vremena i do 
neke je mjere čak i u novijim vremenima imalo još svoj neki 
Posvećen značaj ovo mjesto za kućnu vatru, dok se nije stalo 
u novija vremena u nekim hrvatskim krajevima (u 2. poli 19. 

i u20, stolj.) zamjenjivati kupovnim gvozdenim t, zv. štednjakom, 
ili je, još dosta često, upotpunjeno, kombinirano s njim. Ali 
ipak, mnoštvo naših seljačkih kuća i danas ima samo to svoje 
djedovsko baštinjeno ognjište — u cijelom jadranskom i gotovo 
cijelom dinarskom području, dok je najezda štednjaka obuhva- 
tila, nejednako, panonske krajeve, napose civilizacijom na- 
prednije. 

Ognjište je redovno nisko, glavni njegov dio taracan osobi- 
tim vrstama kamena, ciglom ili zemljom, često uokviren drvenim 
$&redama; povišena ognjišta (oko 1 m) imadu mnoge seoske 
kuće u jadranskom području. Važno je i mjesto ognjišta: po- 





18. Ognjište — visoko, polukružno u isto takvu izbočku zida (kao apsida 
crkve); dolje prostor za drva, s lijeva mala krušna peć, gore stožast odvod 
dima (napa). — Njivice (otok Krk). 


najviše se nalazi smješteno uz nutarnji pregradni zid prema 
sobi, na onome mjestu, gdje je s druge strane zida, u sobi, peć — 
i ta se peć loži kroz osobit otvor pri ognjištu (zđulo, zjalo); rjeđe 
je smješteno pri vanjskom zidu kuće (kuhinje) odnosno manje 
više u sredini te prostorije, Uz ognjište je redovno i mjesto (udu- 
bina) za pepeo, a u primorskim stranama ima uza nj posebna 
malena zidana krušna peć, izbočena u zidu napolje. Ovo je po- 
sljednje razumljivo: tamo nema uopće grijaćih peći u sobama — 
a utroba tih peći u ostalim krajevima služi kao krušna peć 
(otuda u mnogim seljačkim kućama tih krajeva usred ljeta ne- 
podnosna vrućina u sobi, dok se kruh peče, dok inače u sobama 
seoskih kuća, u prvom redu drvenih prizemnih, nije ni izdaleka 
onako vruće kao napolju u doba žege). 

. Ognjište (u Slavoniji zvano banak, danas tamo već rijetko) 
ima i svoj vrlo značajan pribor, pomagala, a i svoju ne malu 
ulogu u različnim običajima i vjerovanjima, Među pomagalima 
prvo mjesto ide lanac (verige, verižnjača, komoštre), o kome 
visi kotao (bakrač, lonac, kotlić i dr.) i d4 se prema potrebi 
kukom skraćivati i produživati; dalje je na ognjištu redovno 
sprava, na koju se naslanjaju cjepanice da mogu valjano gorjeti 
— pri(je)klad, zglavnik, a to je ili osobit kamen, ili samo velika 





19. Ognjište — onisko, ograđeno daskama, uza nj pomična (h)odaljka 
s polugom za verižnjaču; u zidu otvor cijevi za dim iz sobne peći, nad 
cijelim prostorom 'nema stropa; uza zid okrugao nizak stolić (sofra), na 
ognjištu peka, vatralj, mašice, sadžak (tronožak). — Kralje (kod Bihaća). 


$lavnja, no najčešće željezna priječka, uzvijena na jednom ili 
na oba kraja, s nožicama. 

. Ne valja zaboraviti ni na sitniji pribor uz ognjište i peć: 
željezni tronožak za lonce, rešetke za pečenje (naročito 
tiba — gradele), zatim vatralj, ožeg (žarač), mašice, grebljicu i 
omelo, a u hrvatskim krajevima na sjeveru, gdje se hrana u lon- 
cima običava kuhati u samoj unutrašnjosti peći, još i rašljasto 
pomagalo za metanje i vađenje lonaca (burklje, rasove), pa na- 

pokon uz iste te peći drven lopar (lopata) za metanje i vađenje 
kruha. Među pratiocima naših seoskih ognjišta ne može se 
mimoići još jedan veoma karakterističan predmet: pekva (pe- 
ka, pokljuka, vršnik, čripnja, čatura, sač). To je posuda kao 
sasvim plitko zvono, redovno od zemlje (katkada s umetanim 
komadima kamena), obično s jednim ili više pojasa (kao obruča) 
naokolo, često već od željeznog lima (osobito u Bosni), Gotovo 
u svim hrvatskim krajevima (i ostalima na Balkanu i u njegovu 
susjedstvu), gdje još ima otvorenih ognjišta, a nema štednjaka ni 
zasebnih krušnih peći, pekva je i danas dobrim dijelom još u 
upotrebi, ili je bila do nedavna (v. dalje). ' 


Seljačke se kuće regionalno razlikuju i po tome, što im je 
iznad ognjišta: slobodan otvor ili čak čitava »kuća« — kuhinja 
bez stropa, ili od pruća pleten štitnik od iskara (ljesa, čeren) ili 
odvod dima građen u obliku piramide od drvene građe i zemlje 
(napa u jadranskih kuća), 


Od drugoga pribora i posuđa, koje služi seljačkoj domaćici 
za spremanje ili priređivanje hrane, ističe se kao važnije: 
naćve odnosno korito za miješenje hljeba; ćupovi i 
slični sudovi (bez ručaka) za spremanje hrane; kotlićis ušima 
ili oblukom (povrijeslom) odnosno obični lonci (bakra(č), ru- 
katka, bronzin, i sl.) za kuhanje — napose na ognjištu; posude — 
što zemljane, što kovne — za tekućine, piće i slič.: festija, bardak 
i dr. (po dinarskim krajevima), bukara, vrč, stucka (u užoj Hrvat- 
skoj) koršov (na SI) pa čitav niz još daljih, po obliku, imenu, mate- 
rijalu, ukrasu ili svrsi od kraja do kraja različnih, Spomenu li se 
joššzdjeleitanjuri, negda drveni (sa zdjeljnjakom za njih 
— u S Z Hrvatskoj u obliku jasala), u Bosni i Hercegovini sva- 
gdje brojni findžani u osobitim spremicama; žlice, male i velike 
(varjače, kutlače, s kukom za vješanje — dabome prvobitno sve 
drvene — odlažu se ili zaticanjem u pukotine među brvnima 
zida, ili u osobite žličnjake od drva, tikve ili novije od lima) 
soljenke, redovno drvene (ili od tikve), često i rezbarski 
ukrašene, pa manji drveni mužari za tucanje soli, kave, ma- 
ka, papra, i t. d, — izređani su ovdje bar svi važniji predmeti ove 
vrste i njihovi nazivi. Za odlaganje i spremanje njihovo služe 
(osim već spomenutih zdjeljnjaka i. žličnjaka) bilo police bilo 
ormarići ili udubine (u zidu kamenih kuća jadranskih ponara). 

Kakogod ima seljačka kuhinja svoj osobiti raspoređaj i 
stalan red ognjišta, posuda i drugih pomagala u njoj, makar bio 
i u svakom kraju ponešto drukčiji — tako je to i u sobama 
odnosno komorama. To treba osobito uzeti na oko — i u tome 
je jedna od značajnih razlika između našega građanskog i se- 
ljačkog doma, a tako je i u seljaka drugih naroda Evrope. Gra- 
đanski je dom izvrgnut i svakojakim novotarijama mode, tehnike 

i najrazličnijim individualnim prohtjevima i potrebama poje- 
dinca, dok je uređaj seljačkog doma stotinama godina ostajao 
jednak, kakogod i doklegod su i ekonomske i socijalne prilike, 
napose sastav i odnosi seljačke obitelji, ostajali jednaki ili se bar 
nisu bitno promijenili, Taj dom i njegova unutrašnjost i uređaj 
odraz je mnoštva tradicija i iskustava mnogih generacija, pače 
vrlo vjerojatno i takvih, koje sežu sve do doba praslavenske 
zajednice na sjeveru. 

U tom unutarnjem poretku hrvatskog seljačkog doma udarit 
će svakome u oči veoma često (osobito na sjeveru), da je sobna 








20. Unutrašnjost sobe starije brvnare (u katu): kut sa starinskim stolom, 

stolicama i klupama, desno tkalački stan, lijevo postelja, klupa s pre- 

klopnim naslonom (zbog kolijevke), nad lijevim prozorom drug za vje- 
šanje. — Stari Farkašić (Pokuplje). 


peć (gdje je ima) smještena u jednom kutu a stol s klupama ili 
stolcima u drugom — redovno poprijeko nasuprot onoj prvoj 
(u dijagonali sobe), dok se postelje i ostalo pokućstvo niže uz 
ostale slobodne dijelove zidova, Dok građanski dom od davnine 
Već ima kao bitnu oznaku stol sa stolicama u sredini sobe, u 
seljačkom našem domu toga gotovo nigdje nema (osim izuzetaka 
utjecajem novijih vremena), nego je sredina prostorije slobodna 
(ili je tu, u većih kuća, katkada drven stup, potpora gredi), 
Osim toga, u sjevernim hrvatskim krajevima i onaj kut sobe, 
u kome se nalazi stol s klupama i stolicama ima neke posebne 
značajke — tu je redovno i kakav ormarić na zidu za jedaći 
ribor, tanjure ili slično, a napose je tu mjesto za najčasniju 
ućnu svetačku sliku (ili više njih) — onako, kako je to slično u 

slovenskih seljaka bohkov kot (= bogekov, božji kut) ili u ruskih ' 


»kpacnoit« ili »eBaroit« yrom« (lijepi ili sveti kut). 

No što većma prema jugu, to se i ova tradicionalna slika 
seljačke sobe donekle, postepeno, mijenja. A to u prvom redu 
zbog toga, što tu vlada i drugi tip stola i načina služenja njim, i 
sjedenja oko njega: to je t. zv. sofra ili sinija (turski nazivi), 
stolić sasvim nizak, ponajviše okrugao (rjeđe četvorast), koji ne 
stoji stalno na nekom mjestu u sobi, nego se postavlja kada to 
treba i gdje treba (inače je redovno obješen o zidu u kući ili na- 
polju; na nj se u imućnijih često stavlja još i kovna okrugla 
ploča, naročito u muslimana). Dabome i sjedalice su tu niske, 
stočići na 3 ili 4 noge ili čak samo podlošci kao jastuci (dušeci, 
na ćilimu, opet napose u muslimana), Kako je tu i ognjište sasvim 
nisko, a ponajviše i postelje, označuje se to u cjelini katkada kao 





. 21. Škrinje sa sedlastim pokrovcem, jednostavnim ukrasnim crtama, ukla- 
danim (kao šindra užlijebljenim) daskama stranica. — Srednja iz Hrvat- 
ske, obje sa strane (kobilaši) iz Slavonije. 


»niski kulturni horizont« (ne u pogrdnom smislu) za. razliku od 
»višega«,gdje su i stol i stolice i postelje i t. d. znatno viši. 

Starije seljačke kuće u nas nemaju među namještajem još 
ni danas ormara, komoda i sl. Gdje se stara tradicija još drži, tu 
za spremanje služe škrinje (ladice u Hrvatskoj, kobilaši u Sla- 
voniji). Ima ih u glavnom dvije vrste: jedne s ravnim pokrovcem, 
mali množicama i stranicama redovno od jedne daščane ploče, 
ponajviše ukrašene relijefno rezbarijom ili drukčije kako (bojom, 
sedefom, po svoj Dalmaciji pa i po Hercegovini i Bosni) — i 
druge sa sedlastim pokrovcem, kojemu se na uglovima često 
ističu manji ili veći rogovi kao u rimskih sarkofaga, sa stranama 
sastavljenim od užlijebljenih dasaka, obično s vrlo jednostavno 
urezanim likovima i crtama (u glavnom po panonskom području). 
Kako je oblik i ukras i sastav ovih dvaju tipova naših seljačkih 

škrinja različan, tako im je i podrijetlo i starina različna, Inače 
za spremanje vrednijih stvari, pribora i kućnih pomagala služe i 
manji zidni ormarići, a u bosansko-hercegovačkim (muslimanskim) 
kućama svoje vrste ormari (dolafi), često ugrađeni u zidove kuće 
kao udubine; Ali i kraj toga, stariji seljaci i danas rada odlažu ' 
manje stvari (pa knjige, spise, a i novce!) za gredu (tram) u 
so 

Namještaj seljačke kuće se i danas još ne može ni zamisliti 
bezkolijevke(zipke).1tu ima od kraja do kraja razlika, 





22. Hodaljke za djecu. — a) Trebarjevo Desno (Hrv. Posavina), 
b) Radića brdo — Orašje (okolica Travnika). 


pa će se odmah prepoznati kolijevke na pr. iz Bosne svojim na- 
ročito ukrašenim (izrezanim) uzglavljem i uznožjem s oblucima i 
Priječkom među njima (za nošenje kolijevke i štićenje djeteta 
pokrovcem od čega nepogodna), za -razliku od jednostavnijih i 
redovno manjih u panonskim krajevima, ali ipak obično ukra- 
šenih urezanim ili užeženim kakvim ukrasom ili znakom IHS 
i sl; gdjekada će za kolijevku poslužiti i manje korito. — Pri 
tome ne valja zaboraviti ni na različne vrste hodaljki, po- 
magala maloj djeci da mogu bez majčine pomoći i nadzora učiti 
odati — bilo da dijete hoda stojeći u otvoru četvoraste daske, 
pomične amo tamo među dvije gredice hodaljke, ili stojeći u 
drvenu obluku, učvršćenu uz drvenu uspravnu okretnu osovinu, 

hoda naokolo (u kajkavaca vrtulek, u: Bosni (h)odaljka i slič.), 
ili se kreće zajedno s čitavim stalkom, koji ima kotačiće (na pr. 
u Bosni, zvan kolica) ili napokon u nepokretnu stalku (stalak, 
dubak) samo uči stojati (dubiti), 


Napokon uz uređaj i namještaj kuće pripadaju i pomagala 
za grijanje i za rasvjetu. Dok grijanju služi u prvom 
redu vatra ognjišta (gdje ih još ima) pa se ukućani zadrža- 
vaju u »kući« - kuhinji, te dok u kućama u primorskim stra- 
nama i nema grijaćih peći, dotle je inače p e ć u sobi u velikoj 
većini hrvatskih krajeva ne samo neizostavna nego je i velike 
starine a oblici joj nisu svuda jednaki. Gradi se po tradiciji od 








23. Koturi od stiještenih goveđih izmetina sa slamom (skotina), prilije- 
pljeni uza zid da ih sunce osuši pa da posluže kao gorivo. — Livno. 


petnjaka, što ih prave seoski lončari, tako da je u sobi čitavo 
grijaće tijelo peći sa zapećkom, često unaokolo i s klupicom; 
gornji dio peći bude zaobljen ili tako udešen, da se tu može što 
sušiti pa i čeljade leći, dok se zjalo za loženje svagda nalazi u 
kuhinji a i dim tu izlazi (osim uz zapadnu granicu Hrvatske, gdje 
ima i sobnih peći sa zjalom u sobi, pa se tu može kuhati). 
Oblikom ima kod nas peći dosta različnih, sad upravo golemih 
dimenzija, sad malenih. A tamo, gdje nema tradicije ili nema 
mogućnosti postavljanja sobne peći (ili ima više prostorija), 
služi osobita jedna naprava za grijanje čeljadi: mangala (naziv 
turski i služi po Bosni i dijelu Hercegovine), izrađena od kovine 
u imućnih, a od zemlje u sirotinje, kao duboka zdjela s povećim 

rubom (i podnoškom) u kojoj se žari usuta žeravka — na kojoj 
se može i štogod ugrijati i skuhati, Mangala je dakako osobito 
značajna u muslimanskim domovima (i pored peći). 
Rasvjeti seljačkih kuća služe različna sredstva i na- 
prave. Unatoč tome, što je u hrvatske seljačke domove već 
odavno doprla najezda petroleja te različnih vrsta, moda i oblika 
petrolejskih svjetiljaka, da se i ne govori o prodiranju električne 
rasvjete u seljačke kuće (na pr. po užoj Hrvatskoj) — ipak se 
ovdje mogu zabilježiti i neki mnogo stariji, pače i sasvim ele- 
mentarni tradicijski načini rasvjete. Takva je na pr. rasvjeta 
uljem u cijelom jadranskom području s pomoću manjih i većih 


b) 





24. Uljenice. — a) sađašnja od lima, iz Segeta (kod Trogira), b) rimska, 
otkopana u jednom graničnom kastelu (Heftrich). 


uljenica (lumeta — od lima ili masivnijih od bronca) ili po- 
sebnih većih naprava od mjedi sa više stijenja na povisoku stalku, 
osobito po većim mjestima (lukijerna) — tradicije upravo pra- 
stare u cijelom Sredozemnom moru, pa tako i na Jadranu u nas, 
još dijelom i sada, I gorenje lojaili masti za svrhe rasvjete 
nije tako davno napušteno. U nekim sjevernim krajevima obično 
je gorjelo u osobitoj zemljanoj posudici, zvanoj na pr. u Šo- 
adiji crip, pa se o tome i u kolu pripijevalo: 

Pali sviću, pali crip, 

Da vidimo, ko je lip! 
Ta je posudica negda bila često samo hrbina od lonca, pa je po 
njoj dobila ime i Zeščrba (na pr. u Podravini), koje joj je ime 

ostalo i onda, kad se pravila od stakla i u njoj je gorjelo ulje. 
Svijeće, i to prvobitno lojane i prave voštane, koje su seljaci sa- 
mi pravili u posebnim posudama, duga su stoljeća bile glavno se- 
ljačko rasvjetno sredstvo, Uz njih valja spomenuti i različne vrste 
ioblike svijećnjaka (drveni ili željezni — čir(jJak zvan u 
Bosni i Hercegovini), Danas je lojanica i voštanica u nekim kra- 
jevima ostala još samo u vezi s narodnom medicinom i nekim 
običajima i vjerskim činima. Napokon najjednostavnije sredstvo: 
luč, tanko vješto tesane trijeske od lako goriva drva. Luč se da- 
nas već malo upotrebljava, a zaticala se bilo u pukotinu zida, 
bilo u gvozden škripac na osobitu pokretnu stalku, ili se prema 
potrebi držala u ruci (nekada je na pr. u zadrugama morala jedna 
od najmlađih snaha držati luč i svijetliti ukućanima kod jela). 
Ipak, upravo u najnovije vrijeme, u nestašici drugih sredstava 
za rasvjetu (osobito petroleja), opet je seljak prinuđen da po- 
diji za već napuštenim djedovskim sredstvima rasvjete, pa i 
za luči , 

Osim svega ovdje spomenutoga u uređenju i namještaju 
hrvatskih seljačkih kuća dobru motriocu ne će izmaći još mnogo 
štošta, kao na pr. različni oblici stolica istolčića (skem- 
lija, tronožac i slič.), četvoronožnih i tronožnih, sad malih niskih, 
sad većih, od kojih su naročito karakteristične po panonskom 
području stolice sa srcolikim ravnim naslonom, na jugu pak s na- 
slonom i sjedalom u polukrugu, na 3 noge — kako ih imadu i da- 
nas još mnoge seljačke kuće po zapadnim dinarskim krajevima, a 
u njima obično sjede ugledniji ukućani ili gost, kod ognjišta; u 
velikoj su davnini, čini se, upravo takve stolice imala i neka 


ilirska plemena, te je to jedna od vrlo starih naših tradicija; - 


dalje različni oblici kl u pa i njihovih naslona, pa njihov tipični 
smještaj u kući; ležaji i kreveti — od najprostijih kod 
puke sirotinje, koja makar što prostire i zapravo i nema po- 
stelje, zatim malo povišene drvene platforme duž sobe (sećija 
u Bosni) pa do visokih kreveta s mnoštvom posteljine kao po Sla- 
voniji i Vojvodini, ili ukrašenih ležaja (minderluka) u imućnijih 
muslimana; ćilimi, šarenice, biljci i druge prostirke, gdje se u 
narodu takve tku ili su bar ostale od prošlih generacija; osobite 
motke za vješanje i sušenje odjeće i obuće ili dru- 
$og čega (drug, srg); dalje povelike škrinje za žitolili dru- 
gu ljetinu (u zapadnoj Hrvatskoj) — i drugo mnogo, često samo 
ograničeno na ovaj ili onaj kraj. 





SABIRANJE JESTIVA 


Ne samo na selu, nego čak i u većim mjestima, osobito među 
djecom, ima kod nas nešto od one primitivne vrste »prehrane«, 
koja u etnologiji ima naziv »sabirno (ili »parasitsko«) gospodar- 
stvo«, kako ga vode mnogi posve primitivni narodi pribavljajući 
sebi svu hranu jedino sabiranjem jestivih samoraslih plo- 
dova, korijenja, gomolja i manjih životinja (i loveći veće živo- 
tinje) a ne baveći se nikako bilo kakvom kulturom bilja, bilo 
kakvim živinogojstvom, Ovamo pripada ono sezonsko sabiranje, 
dobro znano svakome po hrvatskim selima: skupljanje različnih 
samoraslih boba, jagoda, malinalješnjakait.d,pri 
čemu seljaci, naročito djeca, nose sabrano u osobitim kotaricama, 
spremicama od oguljene, preklopljene (i često trnom probodene) 
kore drveta (kozol, kuzo); tu treba zabilježiti i skupljanje 
šljiva, pai nekih vrsta jestivogakorijenjailišća, koje 
se inače ne goji u vrtovima. U nekim krajevima rado se jede i 
mlado liko (mezdra) nekih stabala (osobito pastiri i djeca 
odlupivši najprije gornju tvrdu koru, na pr. javora). Dakako da 
vrste, koje se ovdje ili ondje sabiru, zavise o prirodi, vegetaciji, 
tlu i drugim faktorima pojedinih krajeva, pa se međusobno i raz- 
likuju po nekim uvriježenim tradicijama u tom sabiranju, a neke 
su i ograničene na samo malena područja. Takvo je na pr. sabi- 
ranje ptičjih jaja za jelo (na pr. galebova na nekim oto- 
cima na Jadranu), plodova biljke Trapa natans (šuljeva, koji 
Plivaju u vodi pod listom, kuhaju se kao kostanji — na pr. u 
istoč. Podravini, Baranji) i dr. Ovamo bi pripadalo zapravo i 
vađenje m e da iz saća pronađenih divljih pčela u šumi, što se 
još gdjegdje prakticira. 

na svoj način ide ovamo i sabiranje dijelova samoraslih 
biljaka za blago — trav4, osobito nekih naročitih, žira i t. d. 

No dešava se, da prehrana seljaka zavisi upravo o ovakvom 
sabirnom »gospodarstvu«: u doba gladi. Tada dobiva važnost 
ne samo sabiranje gore spmenutih biljaka, plodova i t. d. nego 
još i mnogih drugih, koje služe za hranu samo u velikoj nuždi. 
Tako za kruh ne služe samo najprostije žitarice (zob, pir, 
bar) nego i zrnje sijerka (sjerčanica u Hercegovini) pa 
otpacižita,aliisamlitakora nekih vrsta drveća; a za 
Varivo neke biljke, koje inače ni za što ne služe (kopriva, crije- 

muš i dr.), zatim kozlačac (na pr. u Hercegovini glavice mu se 
jedu s malo brašna i soli) i dr, 

Kad je govor o hrani, koja se dobiva ovakvim (sezonskimj 
sabiranjem, na mjestu je da se spomenu i neki napici, do 
kojih se dolazi sličnim načinom — u prirodi, u osobito doba go- 
dine, kada ih čovjek biljci uzima gotovo kao nametnik. To su 





25. Sok javora (musa) skupljen u udubini, što su je pastiri zasjekli. 
Ivčević Kosa (Lika). 


sokovi nekih stabala — klena, bresta, graba, bukve, 
javora idr.,'a dobivaju se tako, da se stablo u doba, kad je 
puno soka (u proljeće) nasiječe ili velikim svrdlom navrti pa 
sok obilno procuri i skupi se u izdubinu. On je katkada slatkast 
ina pr. od javora), katkada i gorči — a osobito ga rado srču pa- 
stiri i djeca (zvan na pr, u Lici musa), 

LOV I RIBARSTVO 


Rijetko je koje poglavlje etnografije toliko zanimljivo kao 
ono o lovu (kamo pripada i ribarstvo kao poseban ogranak), Ne 
toliko pitanja o starini i podrijetlu pojedinih metoda lova i lov- 
skih sprava i pomagala, nego više sami oblici i suvrstice, zatim 
domišljatost u sastavljanju i upotrebi njihovoj kao i samostalno 
usavršavanje njihovo privlače pažnju etnografa. Kako je dobar 
dio ovih naših lovskih metoda i sprava razmjerno priprost, mogu 
se već po tome a i po drugim razlozima s mnogo prava obilježiti 
većinom kao veoma stare. Za neke se upravo može reći, da 
imadu početke još u prehistorijska vremena, a posve jednake ili 
vrlo slične imadu i brojni drugi evropski, pače i izvanevropski 
narodi, koliko nisu neke čak gotovo općečovječanske, No pod 
navalom novovjekih sprava (gvožđa i sl), vatrenog oružja pa čak 
i otrova nestaje mnogo štošta od -tih starih lovskih tradicija i u 
nas, a u mnogih je evropskih, napose zapadnih, naroda, već 
gotovo posve nestalo. i ' 

Lovske se sprave i metode dadu svrstati pregleda radi na 
više načina: po vrstama životinja, koje se love — u 
sprave i metode za lov riba (ribarstvo, ribolov), ptica, s isa- 
vaca i ostalih životinja (najviše štetočina — 
zmije, žabe, pijavice i t. d.);ili ponačinima, metodama 
lova odnosno tipovima sprava — u mreže, zamke 
(petlje), klopke (stupice), jame, hvatanje lepkom (pa 
napokon i trovanje). 


Lov sisavaca i ptica 


Ima ipak i takva metoda lova, kod koje nije zapravo po- 
trebna nikakva naročita lovska sprava: tim, da se zvijer izmori 
do obnemoglosti, ako je spretan i ustrajan lovac dugo vremena 
progoni, sam ili u društvu, a to mu može uspjeti, kad je zapao 
dubok snijeg. Taj je način lova poznat tu i tamo i kod 
nas (po Bosni i Hercegovini) na kune, srne pa veprove — a 
lovci pri tome progonjenju često stavljaju na noge krplje (v. 
kod obuće), da ne propadaju u snijeg i lakše se kreću nego 
progonjena zvijer. 

Za hvatanje ptica ima u nas nekoliko osnovnih metoda. 

Najčešće su, čini se, danas još u upotrebi različne k1o p ke. 
Njima se osobito rado služe djeca i mlađarija za hvatanje svojih 
omiljelih ptica (sjenica i dr.). U krajevima, gdje ima podesnosa 
kamena, u prvom redu krškima, pravi se takva klopka od ka- 
mene ploče, nagnute i podbočene tako, da ptica, doletjevši ispod 
nje da zoblje, poruši labavo namješteni sistem drvenih klipića ili 
šibica pa se ploča sruši i pod sobom (u udubini) poklopi pticu 
ihvatanje pod ploču, škrij). Drugdje se to isto postizava s po- 
moću koša (na pr. za divlje patke) ili korita, koje se poklopi; 
drugu vrstu klopaka (stupica, klonja u Slavoniji) prave naj- 
radije od tikve, prerezane i iščišćene, pa gornji dio, kao kapa, 
zaklopi na sličan način pticu; ili se od prutića napravi kao kutija 





26. Klopka za manje ptice (klonja), od štapića. — Srijemska Kamenica. 


ili kavez s poklopcem. — Dalji je način hvatanja ptica zam 
kom (pruglom), pri kojoj žilava savijena elastična šiba ili grana 
djeluje kao stezač jedne zamke, u koju upadnu noge ili glava 
ptice, kad se spusti na prutić, koji drži tu zamku (petlju) raši- 
renu, a na tom je prutu smješten mamak (klip kukuruza naj- 
radije) i on se zbog težine ptice omakne pa pusti da zamku 
ona svinuta grana ili šiba stegne. sije 
Često se hvataju ptice i lepkom (osobito pravl jenim od 
imele — visak, bisak, a i kupovnim), kojim se mažu naročiti pru- 
tovi i stavljaju na mjesto, kamo željene ptice dolaze. Osim ovih 
naprava ima još i drugih, upotrebljavanih za lov ptica — tako 
razapete mreže na mjestima, kuda ptice običavaju prolijetati; 
ili neke vrste rijetke ljese od grane s par poprečnih pru- 
tova, čim se ptice iz zasjede biju; zatim petljice (ošca -— 

obično više njih) od jake strune, dobro učvršćenih a ptici g0- 
tovo neprimjetnih na klipu kukuruza ili na daščici, gdje se pospe 
žitka (katkada i u vodi namještenih) ; ili naprava u obliku plosna 
koša (slična savitu ježu, pa se Sdjedje i zove jež) sasvim 
opletena osim jednoga otvora, kamo se ulove vodene ptice, a na- 
mame se na koš, dok pliva na vodi. — Posebna su spomena 
vrijedne i sklopne stupice od drva, slične onima od že- 
ljeza, sa dva luka, koji su konopcima i trećim lukom živo zapeti, 
pa kad ptica izmakne klipić sa mamkom, sklope se i pticu uhvate 
(poznate na pr. u Bosni). — Ne smije se dakako zaboraviti ovdje 
nipračka, koja se zavitlava s pomoću dva traka, ispletena kao 
i poširoka sredina da može primiti kamen, — A napokon za lov 
Ptica služio je u prošlosti u nekim krajevima i izvježbanj idre- 
sirani) sokolodnosnojastreb — u prvom redu u muslimana 
u Bosni i Hercegovini još do novijih vremena; u staro doba svje- 
doče nam o lovu s takvim pticama i o sokolarstvu hisio:ijske 
vijesti, pa je na pr. među hrvatskim dvorjanicima bio i sokolar 


pam 
H si 
pau: 
i 






27. Zamke od konjske strune na klipu kukuruza (ošca) 
Andrijevci (kod Slav. Broda). 


a sokolarstvo uopće vrlo razvijeno u Evropi u srednjem vijeku. 
Dresiranje takvih ptica, s osobitom kapom na glavi, bio je po- 
seban mučan i dugotrajan posao. 
Za hvatanje sisavaca, u prvom redu zvjezadi, ima 
još više metoda i vrsta sprava, Neke su slične onima za ptice: 
0 veće zamke (ošcaj postavljane od žice za zeceve, lisice, 
tvorove i t, d. na mjestima, kuda lovci znadu da se navraćaju, a 
to bude i u prolazima (prela) u živicama i plotovima; i prugla 
za zvjerad (čak i srne) u bitnom su srodna onima za ptice, samo 
Pri ovima dakako treba mnogo jača žilava grana da stegne petlju 
Prugla oko noge ili vrata životinje i digne je, odapeta, uvis. 
Za g—rabežljivuzvjerad pravi se ponajviše jama, 
udarna stupicaili pletena stupica. X 
Pletenim je stupicama zajedničko, da se zvijer 
domami kakvom životinjom kao mamkom (na pr. janjetom i nje- 
šovim blejanjem) — no ta je životinja tako smještena, da joj 
Zvijer ne može ništa i kad se u napravi ulovi. Kad je ovakva 
Pleterna stupica kružna — a to je najčešće (kotar u Bosni i 

Hercegovini) — redovno su to kao dva malena tora (obora) jedan 
u drugome koncentrično smještena, od kolaca, uspravno u zemlju 
pozabadanih i preko njih prepletena pletera (ili moraju kolci 
biti sasvim gusti, pa bez pletera); katkada je ta naprava kao tor 
nepokrivena, katkada čitava ozgo zatvorena, pločom pokrivena. 
Vanjski tor ima vrata, no ta se mogu otvarati samo prema unutra, 
i“životinja može lako ući u kružni prostor među oba torića te se 
tu nakolo šuljati a da se ne može ni dotaći na pr. janjeta u 
nutarnjem toriću, koje tu u smrtnom strahu bleji; došavši tako 
naokolo i do vrata, sama ih njuškom iznutra potisne i zaklopi — 
te tim i sebi sudbinu zapečati. Da se ne bi možda natraške kušala 
šuljati, ti kotari imadu katkada okrajke šiblja pletera namje- 
štene i zašiljene sve u istom smjeru prvotnoga slobodnog kretanja 
zvijeri, tako da živo stanu bosti zvijer čim pokuša da se povlači 
natraške. Seljaci, došavši do naprave, oslobode janje a zvijer 





28. Stupica za vuka (kotar) od dva koncentrična pletena torića, 
u nutarnjem janje. — Bosna. 


zatuku, Ima i oblika pleterne stupice s ljevkastim sve užim ušćem 
u jedan takav kružni torić, pa se zvijer sve više utiskuje prema 
mamku, i sve većma sama sebe steže u lijevku, u kome su oštri 
okrajci šiba pletera smješteni prema unutra. 

Kako ovi »kotari« služe ponajviše za vukove, tako su u 
prvom redu vukovima namijenjene i jam e, iskopane po- 
duboko u zemlju i udešavane tako, da ih, maskirane gore gra- 
njem, lišćem ili travom, zvijer ne opazi i propadne unutra; tu se 
na kolce nabode ili joj je inače onemogućeno da se iz jame 
izvuče, Ima međutim i drugih oblika sličnih jami, osobito za 
lisice građenih (kamenica). Tu se na otvoru lisičje jame od ka- 
menja sazida uzak, koso položen rov s malim otvorom na kraju, 
prema kome se lisica natisne da iziđe — tu međutim ne može 
izići, jer je premalen, izmakne rašljicu, na kojoj je kugla od 
kamena, koja se niz kosi rov skotrlja do donjega (prvobitnoga) 
otvora jame i tako je zatvori a lisica ostane ulovljena u rovu. — 
Slično je nešto sprava u obliku povećeg tuljca (i ime mu je 

redovno tulac i slično), obla, od stabla izdubena, ili četvoras 
dasaka sabita, Treba da se dobro pristavi i učvrsti na ji rieatednia 
jazavca, kune, lisice, vidre, Na drugom otvoru tuljca obično je 
labavo smještena rašljica, koja je polužicom spojena s dosta 
teškom (zašiljenom) kladom, koja kroz rupu ozgo ulazi u tuljac 
uspravno stojeći i prignječi zvijerku, čim ona dođe iz svoje jame 
kroz tuljac ina'otvoru izmakne rašljicu odnosno polužicu i kladu. 
U drugoj jednoj vrsti takvih stupica - tuljaca samo s jednim 
otvorom ima mamak (komad mesa, slanine), pričvršćen o malu 
pomičnu polužicu, a ova je spojena labavim klinčićem i ko- 
Zi veni kroz rupicu s većom vanjskom polugom, koja podignuta 
rži nad otvorom sprave pomična zaklopna vratašca. Kad zvi- 





29. Zidana stupica pri otvoru lisičje jame (kamenica); kamena je kugla 
još na rašlji. — Hercegovina. 


jerka natežući mamak izmakne klinčić i otpusti j 
zaklopac padne i zatvori zvijerku u buljeu Na. s ampera 
cipu pravljena osobito hvatala za tvorove (tvorčenka i slič.). 
mj e ć a vjerad — vukove, lisice (pa čak i medvjede) 
a a čea o udarne stupice, koje se sastavljaju od jakih 
otaka odnosno greda, Ima ih više suvrstica po sastavu i veličini 
a i po nazivima (kladice, klištine i dr.). No bitno je u svih: jedna 
bua Breda: često koso položena, a poduprta na jednoj strani ši- 
Mema A rašljicom, pa i cijelim sistemom međusobno tako spo- 
aan ka b piano, da se sve razruši, kad zvijer trgne 
m “| ka sh S: 
> a pak čupa o se velika klada sruši na šiju 
Ne bi bilo potpuno, kad se u ovom pr žniji 
1 metoda lova sisavaca, osobito Fo am iso raje ije 

sklopne stupice s perom, dobro poznate pod imenom 
&vožđa ili klišća, a znane svakome i po sastavu i funkciji (dva 
polukružna oštra ili nazubljena luka, na koje se na jednom kraju 
nadovezuje vrlo jako čelično pero, i ovo ih žestoko sklopi, čim 
se pomakne kučica usred rasklopljenih i tako zapetih lukova, a 
na kučici je mamak), Spomenuto je već, da sprava ove vrste 
ima i od drva, za hvatanje ptica, 

Među štetočine, koji se u nekim krajevima rado love i zbog 
hrane, ide i puh. Hvata se redovno tako, da se iz duplja, u 
kome se puhovi drže, s jedne strane (gore) izgone dimom a na 
drugom otvoru se omamljeni hvataju; ali ima i za njih naprava 
sa zaklopnim vratašcima. 

Napokon i kućne štetočine, glodavci — miš i štakor, 
nisu posljednja lovska briga čovjeka. Osim kupovnih stupica raz- 
ličitih oblika i vrsta stare su tradicije udarne stupice od 
drva, gdje na istom principu kao kod onih za zvjerad jača kla- 
dica prignječi miša ili štakora; inače se na selu upotrebljava za 
ove glodavce sasvim priprosta naprava s orahom, koji glo- 
dajući glodavac izmakne a po tom ga poklopi s ud, koji se la- 
bavo oslanjao nagnut na onaj orah, 


Ribarstvo 


Kad je riječ o narodnom ribarstvu u Hrvata, mora se stalno 
obazirati na dvije strane: s jedne na slatkovodno a s druge 
na morsko, jadransko. Premda ima na obje strane mnogo što- 
šta jednako, elementarnih metoda ribanja i sprava — isto onakvih 
kao i u brojnih drugih, osobito evropskih naroda, pa uza sve to, 
što ima nedvoumnih svjedočanstava, da je tu neka objema za- 
jednička baština još iz doba slavenske zajednice na sjeveru (na 
pr. udica, vrša, osti, mreža) — ipak se moraju stalno imati na 
oku i znatne razlike, napose u ribarskim metodama, koje su među 
morskim i slatkovodnim ribarstvom i same po sebi razumljive, a 
kojima najviše pridonose i mnoge davne kao i novije posebnosti 
jadranskoga (i uopće mediteranskoga) ribarstva. 

U glavnom se. mogu svrstati naše ribarske sprave i metode 
u tri vrste: spravesudicom, vršeimreže —a uza to 
niz različnih vabila, plašila i drugih ribarskih pomagala, 

S udicom ima više vrsta sprava kako morskoga tako i 
slatkovodnoga ribarstva: najjednostavnija, dobro poznata od čvr- 
sta konopca (povraz, s okrajkom od posebne vrste, na kome je 
udica — frajina na Jadranu), učvršćena na dugoj motki u slat- 
kovodnih ribara, a bez toga u jadranskih (cijela zvana funja, po- 
vraz), sa plovcem (od pluta) ili prosto i bez njega bačena u more, 
da tu mirujući dočeka, da riba u nju zagrize. Komad pluta služi 

tu za namotavanje konopca i ubadanje udice (ili više njih). S ve- 
ćim brojem udica, obješenih u određenim razmacima o glavni ko- 
nopac, opremljena je u jadranskih ribara sprava zvana panula 
— njom se lovi u pokretu, vozeći se lagano u čamcu i povlačeći 
je za sobom. — A još i veći broj (i na stotine) udica, isto tako 
u razmacima povješanih, imadu jadranski parangali, palingari 
odmet( nice), koji, dobro na krajevima pričvršćeni a tikvama 
ili plutima držani pri površini, ili spušteni na dno, miruju kao 
i svaka prosta udica, ostavljeni obično kroz noć, i tako mogu 
naloviti znatan broj manjih i srednjih riba, Priređeni za izbaci- 
vanje oni su kao kolač složeni u okrugloj plosnoj košari sa svim 





30. Ribarske sprave (orden): porada (vrša mrež 

3 i S : : ežasta), vršve (od Ć 

Jegulje, osti, bucaljka, manja mreža ftratun, straga), me Batak vi 
Višići (Hutovo blato — Hercegovina). ' 


M na min iamo preko ruba. Iste ovakve vrste, samo pod dru-. 
n imenom (redovno sfrug, struk), poznata je slična | i 
Pri slatkovodnom ribarstvu. do rgpnete pra ooo 
Ovamo bi zapravo pri i j i 

i zapravo pripadale i neke posebne vrste jadranskih 

Biva u obliku udice; jedna udešena kao vrlo velika debela 
Be s mnogo ravnih šiljaka naokolo (pušća, škaramela i druk- 
: 4 u ibo“, dijelovima Jadrana zvana) i druga ovoj slična, 
Pravljena od niza udica unaokolo nanizanih u olovnom središtu 

(babac, vabac i slično) — za lov sipa, liganja i sličnih morskih 
životinja. 

Pripremanje, bacanje, postavljanje odnosno držanje i povla- 
čenje spomenutih sprava nije sasvim prost posao. Ište i spretnosti 
i iskustva, kao i za odabiranje i postavljanje mamka (meka, na 
Jadranu leška, ješka, najviše kakva mala životinja — muha, ko- 
mad ribice, sipe i t. d. ali i komad krpice, sira i dr.) Ne će svaka 
riba na bilo koju vrstu meke — neke se bacaju samo za blješta- 

vom mekom (na pr. kod panule), pa u novije vrijeme ribari pri- 
rodnu takvu meku zamjenjuju umjetnom, od sjajna lima, 

Druga glavna grupa ribarskih sprava — v rše — također 
su poznate i slatkovodnom i jadranskom ribarstvu. Što više, i obje 
osnovne suvrstice u upotrebi su (bile) gotovo jednako na obje 





31. Vrša — pletena od pruća. — Pokupski Brest (kod Petrinje). 


strane: jedne pletene od prutova odnosno vriježa, 
drugeod konopca, kao mreže. Bitno je za obje suvrstice vrša: 
da imadu duguljat oblik manje ili više kao stožast tuljac, široka 
ušća, koje se kao pravi lijevak suzuje prema unutrašnjosti vrše, 
pa tu riba (ili rak) unišavši ne može više na isti uzak otvor li- 
jevka (s bodljama) da se vrati, nego ostaje u unutrašnjosti vrše; 
zatim, da su to stajaće naprave, nepomične na mjestu, gdje su 
postavljene. Nebitne se pojedinosti mijenjaju od oblika do oblika 
u različnim krajevima: tako na pr. od konopca pletene vrše imadu 
često neke vrste »krila«- (kreljuti) ili čak veliki lijevak od mreže 
sprijeda, što služi sigurnijem prigonu ribe u vršu (vrsta kogola 
na Jadranu, vuka u Pokuplju i dr.); od šiblja pletene slatko- 
vodne vrše često su trbušaste dok su na Jadranu umjereno sto- 


žaste; ima ovih posljednj 

ih i vrlo malenih (oko 30 em dugih, od 








žuke) kao i velikih (do 1.5 m), sad gusto u spirali i isprekrš 

pletenih, sad sasvim rijetko (za jastoge); od šiblja oka 
redovno samo jedan lijevak (s ušća), dok one od konopca imadu 
redovno po dva ili i više lijevaka u unutrašnjosti jedan za dru- 
gim, pa ribe zalaze sve dalje u vršu kroz te lijevke. Nije vještina 
samo pletenje dobrih vrša s njihovim lijevcima (na Jadranu su 
osobita mjesta, gdje se prave — na pr. na Pašmanu) nego i njihovo 
postavljanje na određenim povoljnim mjestima, gdje ih ribari 
spuštaju s čamca, motkama razapnu mrežaste vrše a kamenom 
pritvrde pletene od pruća ili ih inače kako udešavaju (pri jazo- 





32. Mrežaste vrše se suše u šumi 
eu. ; straga spremice za ulovlj i 
Donji Miholjac (Slav. Podravina). RrOPRNSNkr>r 


vima — v, dalje; pri otvorima podzemnih vod i 

pivale i sobom iznesu mnogo riba — na pr. u Pointe ar 
s a često penis pri dnu smještene i maskirati, da ih ribe ili 
oka enje e, pa ih zato pokriju granama s lišćem (na pr. 
po: beka po con : ih lako opet nađu, stavljaju rado kakav 
a aa ada 
njem, orijentiraju po određenim ana poje soko jihovima 
spojnicama, pa gdje se te sijeku, tu zaustave Panova 

vrše, dižu ih iz vođe i otvorivši mali otvor na stražnjem kraju 
vade lovinu. 

Kao zasebna suvrstica, građena na istom principu, može se 
spomenuti sprava zvana bubanj, vefter ( vehter) — kao pleten 
bubanj, s obručima i lijevkom sa obje strane, dakle neke vrste 
dvostruka vrša. ' 

Sve ove sprave roda vrše služe za ribolov manjih vrsta riba 
(i nekih vrsta raka). A osobito ih rado na tekućicama upotreb- 
ljavaju ribari pa postavljaju na podesnim mjestima (katkada i 
tako, da riba, koja nastoji da se probije uzvodno, naiđe na 
vršu i slijepo ulazi u nju). Tu se rado služe ribari vršama u svezi 
s drugom jednom ribarskom napravom: jazom. To su.svoje vrste 
plotovi u vodi na zgodnim mjestima, gdje su brzice, zaokreti i 
slično, gdje se voda može zgodno zajaziti, t. j. pozabadati kolje 
u dno tekućice i pogusto ga preplesti ostavivši otvore na odre- 
đenim mjestima, gdje se postavljaju vrše i ovamo se riba skuplja 
te tako reći ulijeće u vrše. — Osim ovih riječnih jazova znali su 
i na Jadranu ribari praviti slične takve naprave, ali s tim, da se 
tu dakako ribe nagone prema jazu — koji katkada ima poseban 
oblik, kao u spirali zavijen, pa se riba krećući sve dalje uz plot 
nađe na kraju zavoja jaza kao u stupici, 


Ono, što su stupice među lovskim napravama za kopnene 


životinje i ptice — to su među ribarskim spravama vrše i jazovi. 
Treću osnovnu veliku grupu ribarskih sprava čine različni 
oblici mreža. Ima ih kod nas velik broj — ako se hoće uzeti 
na oko sve vrste i lokalne suvrstice sa svim njihovim nazivima, 
koji se za neke od kraja do kraja mijenjaju. Mogu se podijeliti 
u četiri grupe: stajaće mreže ili stajaćice, pokretne 
ili potegače, povlačne ili povlakače (strugače 
po dnu) i zaimače. , i 
Bitno je kod stajaćih mreža, što ih ribari iz lađica spu- 
ste na određenom mjestu (pošte na Jadranu), učvrste ih da se ne 
izmaknu i tako ostave — najradije kroz noć — da se u.njih ribe 
zalijeću, kupe i zapleću. Iza određenoga vremena opet će ih 
s pomoću lađica osloboditi i pomnjivo njima manevrirajući, za- 
okružujući ih i vukući tako prema obali ili prema jednoj od lađica 
(potezanje) izvući će ih zajedno s lovinom — i istresti je u lađicu 
ili na obalu. Jedna od vrlo karakterističnih takvih mreža jest na 
Jadranu poponica, popunica, poznata kojegdje i na našim slatkim 
vodama, na pr. u Hercegovini (zvana prosto mreža) ili Turskoj 
Hrvatskoj (zvana popan), Sastoji se od jedne mreže sitnih oka 
(napa, maha, platno) u sredini među dvije jednake mreže krup- 
nih oka (preko 10 cm — ćarun, poponica, retkija). Kad se riba 
zaleti u poponicu, bilo s jedne ili druge strane, nastane tim za- 
letom kao neka vrećica od onoga dijela srednje guste mreže, 
koja se nalazi unutar okvira jednoga velikog oka vanjskih rijet- 

kih mreža, i tu se tada zaplete, Srodne su poponicama još i pa- 
sarica pa tarantela, zvane tako na sjevernom Jadranu, 

Druge su stajaće mreže jednostruke, a služe svaka za lov 
određenih vrsta riba: tako polandara — za polande, palamide, 
obično učvršćena jednim krajem na obali, drugim u moru ka- 
menom; prostica (ili sanadiža) za različne vrste riba; bukvara 
za ribe zvane bukva; srdelara stajaća (za razliku od potegače) 
za srdele; gerara stajaća za girice (gerice); gavunara za ga(v)u- 





33. Poponica — trostruka mreža; vidljiva vrećica srednje mreže s ribom 
u njoj. — Olib (na otoku Olibu). 


ne; napokon važna tunara (stajaća mreža) za lov funine — uz po- 
znatu napravu za doček i javljanje kretanja jata tunina, funeru: 
duge, koso uz obalu uvis uspravljene ljestve sa sjedalom navrhu 
Za motrioca, Sve su ovo mreže jadranskog ribarstva. Mnogo je 
manje vrsta stajaćih mreža na našim slatkim vodama, a takvima 
se ovdje ribari manje i služe — tako na pr. malom mrežicom, 
koja se na motki sa obale pružena pusti kroz noć u vodi da se u 
njoj ribe zapletene pohvataju. : 

Dalji su rod mreža pokretne mreže (potegače), Ko 
slatkovodnoga ribarstva ovih se u nas eis zabilježiti m. 
vrsta, tako na pr. zapirač (u Podravini) s povećom kao vrećom 

u sredini, u koju se riba kod potezanja kupi. Na Jadranu ih 
obrnuto ima veći broj vrsta, a neke služe za lov takvih riba, koje 
se iste love i nekima od spomenutih stajaćica — tako na pr. 
potegača srdđelara za srdele, geričara za gerice. Posebno vrijedi 
ovdje istaći osobitu pokretnu jadransku mrežu migavicu, nazva- 
nu tako po tome, što oka kao da joj migaju, stežu se i rastežu, 
dok se njom lovi, a postizava se to tim, što je pletivo mreže po- 
loženo tako, da ribar pritežući i popuštajući mrežu proizvodi to 





34. Migavica — suši se na pržini, sprijeda širok sak. — Podgora (kod 
Makarske). 


miganje i tim ribu nagoni i ona se skuplja prema sredini, ispup- 
čenoj kao vreća (sak). Osim mnogo upotrebljavane migavice 
često je u upotrebi u lovu na hitre i lukave ciple ciplara (odnosno 
skočavica), koja gdjekada ima još jednu mrežu, a ta leži vodo- 
ravno položena i plovi s pomoću trstika na morskoj pdvršini, s onu 
stranu, kamo se ciplara poteže, vezana s njenim gornjim rubnim 
konopom — a priječi tako ciplima da ne bi stjerani ili zaokruženi 
u mrežu preskakivali preko gornjega ruba van na drugu stranu 
— što oni rado čine i pokušavaju. Među potegačama ima i po- 
sebnih suvrstica (s obzirom na visinu i dužinu, veličinu i razmješ- 

taj različnih veličina oka, gustoću vrećastoga srednjeg dijela 
i th d.) — na pr. za lokarde lokardara i dr. 

Nije napokon za ribare rijetka prilika, da ribe iz mora ili 
vode uvis podižu, kao da ih zaimaju. Za to imaju naši ri- 
bari više vrsta sprava: u prvom redu najčešće upotrebljavanu 
mrežicu, manju ili prostraniju, u obliku vreće, obješene o jednom 
kružnom (ili polukružnom) luku od pruta, a taj učvršćen na 


motki kao dršku — zvanu različno: podimač, sak, sačica, oprara, 


janka (dva zadnja naziva na Jadranu), Dok manje vrećaste spra- 
ve ove vrste služe više kao pomoćne, ima ih i većih, širokih, koje 
su razapete na četiri vrška dviju ukrštenih većih motaka (savi- 





35. Križak — pripravan za lov na rječici Plitvici. — Mali Bukovec (Hrv. 
Podravina). 


nutih u luku). Ovim se spravama (šajtar, veliki križak; potez, 
mali križak samo na slatkim vodama poznate) dočekuju ribe, kad 
u većim količinama naiđu i tim lakše love. Može se. pri tome 
Poslu i dulje vrijeme čekati na ribu, držeći križak na jačoj motki 
u vodi i kad riba naiđe nad mrežu, naglo ie dići. Riba se ne klone 
takve dosta rijetke mreže i kao da nema opasnosti zapliva nad 
nju, a da je primijete, ribari nad mrežom među četiri njena ugla 
napnu unakrst tanak konopčić, od kojega vodi isti takav konop 
čić sve do ribara, koji ga ovije oko školjke svoga uha (zovu to u 
Podravini poslušalin) — i tim načinom odmah osjeti svaki trzaj 
Onoga unakrštenoga konopca, čim se o nj riba počne ticati, i tada 
odmah spravu (križak) diže. 

Kao neka suvrstica ribarskih sprava zaimača mogu se uzeti 
i one vrste, koje se povlače, struže se njima po dnu mora ili 
vode — pa pohvataju i ribe, koje se tu na dnu, u mulju i sličnom, 
zadržavaju, i druge životinje pa i bilje sa dna. Ima ih više raz- 
ličnih oblika: kao uglata klinasta košara (sfrašin na Jadranu), 
ili kao oduga kesa na rašljastoj motki, koja se iz čamca povlači 
(privlakač zvana na Kupi), ili ista takva kesa na trokutnom 


okviru, oteščanu ciglama ili čim sličnim (keca na pr. na Dravi i 


Dunavu). Između različnih oblika ove vrste povlačnih ribarskih 
sprava ima i takvih, kakva je na pr. šabaka (naziv arapskoga iz- 
vora) ili povlačni kogol (tal. naziv) na Jadranu: to je zapravo 





36. Sačmarica. — Konopac, provučen kroz kolut u sredini, skuplja mrežu 
u vodi kod potezanja. 


mrežasta vrša, sa dva povelika krila, razapeta stalno konop- 
cima velikom motkom — a baca se u more i onda s pomoću mo- 
tovila privlači po dnu k podalje usidrenoj lađici. Mnoštvo naj- 
raznovrsnijih riba, ribica, školjki, puževa, ježeva, morskih na- 
ranča, konjića, morskih igala, u stotinama oblika i boja istresu 
ribari često iz ovakve sprave. 

Napokon neka bude spomenuta i jedna sasvim posebna vrsta 
mreže: o(r)ćaš, oćaz, rićaglo, ričijak (na Jadranu) ili sačmarica. 
Ona je kao velik krug, malih oka, a na rubu ima pričvršćeno 
naokolo mnogo olovnih kuglica. Ribar smjesti složenu tu mrežu na 
lijevo rame i sa obale dočekuje veće jato riba, pa kad naiđe, 
naglo je desnom rukom zbaci nad ribe tako da se mreža pavši 

u vodu sva raširi, spuštajući se zahvati dio riba, a ribar je tada 
izvlači konopcem, koji joj je u središtu pričvršćen i ostao mu je 
u ruci, pa je tako u isti čas skuplja i ribe u njoj zapletene digne. 

No ne samo mreže, vrše, udice — nego i druge neke naprave 
i pomagala moraju se zabilježiti kao često neophodno potrebna 
ribaru — već prema metodi lova. 

Tu su u prvom redu osti, bodve — željezne višekrake bodlje 
na oduljoj motki da se njima nabode lovina (osim riba i druge ži- 
votinje na Jadranu — hobotnice, sipe i dr., osobito loveći noću 
pri svijetlu; jaka željezna kuka s uzvraćenim zupcem za na- 
badanje i izvlačenje na pr. velikih somova; na Jadranu kopitnjak 
— kao kliješta, za vađenje »kopita«, losturar, kao velika nazub- 
ljena vilica — za otkidanje »lostura« (periska), 


Osobitu važnost dakako da imadu i za ribara, kao i za lovca 


sisavaca i ptica, vabila i plašila, Među vabilima ima, 


kako je poznato, najveću važnost svijetlo —i u davnoj sta- 
rini baš kao danas, kad se ribolov u doba mraka (t. j. kad nema 
mjesečine) ne može na Jadranu ni zamisliti bez lova pod sviću, 
u lađicama svićaricama, Danas dakako nije više luč (borovina 
jadranskih šuma) koja vabi jata riba goreći živo na osobitoj že- 
ljeznoj spravi s nekoliko rebara (svićalo) a ribare svojim čađa- 
vim dimom nemilo zacrni — nego su to moderne sprave s vrlo 
intenzivnim svijetlom petroleja ili acetilena i slično, No osim 
svićala služile su gdjegdje na Jadranu i golemebaklje,is po- 
moću takve baklje, držeći je na ramenu, ribar bi zagazio uz obalu 
u more te starom sabljom ili sličnim oružjem tamanio ribe, kad 
su se u većoj hrpi okupile, ili ih ostima nabadao (slično na pr. 
i u Hercegovini), 

Sasvim je nešto posebno pri našem jadranskom ribarstvu 
vabilo, zvano obično sipac: od drveta izdjelana forma mužjaka 
sipe, s nekim karakterističnim urezanim linijama i svjetlucavim 
(na pr. od komadića zrcala) umetnutim očima; položi se na- 
uznak na more i na uzici drži pa se sipe ženke zalijeću prema 
tome varavom vabilu — a ribar će ih ostima ili drukčije pohvatati. 

Ali ribu treba često tek na zgodan način poplašiti i time 
zbuniti odnosno potjerati, na pr. prema nekoj mreži, Tome služe 
kod više načina lova mrežama na Jadranu svežnjevi slame ili 
hvoja s mrkim lišćem (mrte, crnike) ili čak daščice žive boje, 
Privezane o konopce uz mreže (na pr. kod načina zvana fro(n)- 
žata, fružata i slične zagonice ili tramate). No ne samo ovakvim 
vidnim plašilima nego i slušnima (zvučnima) služe se naši ribari, 
i to ovima jednako jadranski kao i slatkovodni — osobito za 
manje hrpe riba ili pojedine veće primjerke, koje ribar primijeti 
sakrivene (na pr, soma u mulju): takva je sprava kao drvena 
kijača, na debljem kraju obično malo izdubena (pobuk, bučak, 

bućkaljka) pa kad se njom udara uspravno je držeći po vodi, 
daje zvuk, koji plaši odnosno izaziva ribu. 

. Već prema tome, kakva se ribarska sprava (ili sprave) i pomagala upo- 
trebljavaju, koja se vrsta riba lovi i na koji način, razlikuju se različne 
ribarskemetod=e, koje imadu u narodu često i posebna imena, kao što 


je spomenuta fružata, tramata, lov pod sviću i druge. A mogu se razlikovati, 


slično kao kod lova sisavaca i ptica, aktivne, kod kojih ribari aktivnim 
kretanjem za ribama vrše lov, i pasivne, kod kojih se sprave postave 
i ribe se same hvataju a ribari ih u određeno doba dižu zajedno s lovinom. 


Prema tim različnim metodama i ribarskim zahvatima dakako 
da osim samih lovnih naprava, mreža, vrša i t. d. treba i različnih 
pomagalaipribora. Bilo bi toga mnogo da se samo spo- 
mene, kad se ne bi htjelo ništa ni od najsitnijega mimoići: tako 
na pr. pri jadranskom ribarstvu motovilo, kojim se namotava 
konop, kad se mreža povlači; krok — opašaj, kojim se opašu i 
svežu s mrežom ribari, koji će mrežu izvlačiti na kraj; frkmar 
(dakmar i slično), grančik, šebig ili drukčije nazvana sprava kao 
malo sidro ili komad grane s brkljama, s pomoću koje se sa dna 
dižu otkinute mreže ili vrše i slično; kolač, danas poveći že- 
ljezni kolut, koji služi tome, da se otkuči mreža, koja je tako 
zapela o podmorske izbočine, da je nikako drukčije ribari ne 
mogu osloboditi nego tako, da gore mrežu provuku u taj kolač, 
a onda ga, kako je težak, puste da otklizi (svezan na duljem ko- 
pra niz mrežu dolje te je uz zgodan manevar oslobodi težina 

olača. 

Naposljetku, osim ovih pomagala ima ih, bez kojih se ribar- 
stvo ne može zamisliti, a to su spravice zapletenjemreža, 
u nas najčešće drvene, zvane igla i daščica (br(l)ce u kajkavaca). 
Prema tome kakve je širine (a i debljine) daščicu ribar odabrao, 
nastaju veća ili manja oka, koja se pletući nižu jedno do dru- 
goga na daščici. A po tome, o kakvoj se spravi radi, ribar odabira 
i oprema vrstu mreže (feg — zvana tako na Jadranu, osobito 
dok nije montirana, u komadima) i pri tome je odlučno: od koje 
debljine i vrste konopca, koje veličine i kojom vrstom 
uzlova se pletu oka — sasvim sitna od kojega centimetra, ili 
velika, do desetak i više centimetara (na pr, kod vanjske mreže 
u poponice) ; kakve su stranice mreže — s konopima ili s drvenim 
priječkama razapete; da li je mreža sva od jednakih oka (osobito 
kod slatkovodnih) ili ima dijelova s većima i s manjima (na pr. 
vrećasta sredina mreže — zvana obično sak — s malim očima a 
krila s većim; ili na pr. kod mreže srdelare najdonji dio, pojas 
velikih oka — serdun, do njega jedan pojas srednjih oka — pod- 
met, a sredina sitnih oka — feg ili maha, mava); kako se mreža 
obrubljuje, montira uz deblje rubne konopce (gornji — zvan na 
Jadranu arma(dura) odnosno plutna, donji zvan olovna); što se 

nalazi na gornjem konopu, da se mreža drži na površini (pluta, 
šuveri, tikve, tuljci od kore ili laka drva, na pr. vrbovine — tako 
splovci u Podravini), a što na donjem (koluti željeza — gumbi 
zvani u Podravini, olovni tuljci — olova na Jadranu i sl.); čim 
je donji rubni konopac sprave, koji struže po dnu, zaštićen 
od oštećenja (na pr. drvenim kuglama, šupljim kostima i slično); 
kako je mreža priređena — na pr. na Jadranu obojena, impreg- 
nirana (mašćena, tangana) mrko-crvenom bojom, dobivenom od 
stučene borove, crnomrtine (trišljine) ili druge kore, koje se bo- 
jenje mora od vremena do vremena ponavljati it. dit. d. 

. Ako se naposljetku spomenu još i naprave za razasti- 
ranjeisušenje mreža — obično sohe, manje ili veće, 
među njima motke, na koje se prebace mreže — prikazano je 
bar važnije, što treba da zna onaj, tko hoće da se približi našim 
ribarima, da proživi njihov život i rad, koliko naporan i muko- 
trpan a često isprazne nade, toliko pun privlačnosti za svakoga 
pravog ribara, da joj on teško odolijeva i ne odvraćaju ga ni 
mnoge opasnosti. Tako mu se bio približio i s njim saživio Petar 
Hektorović i dao o tome svjedočanstvo u svom »realistič- 
kom« epu »Ribanje i ribarsko prigovaranje« (na- 
stalu 1555. god.), pa nemamo dragocjenijega svjedočanstva i slike 
života i ribarstva na Jadranu iz prošlosti nego je ovo. A on tu 
nije zaboravio da zabilježi ni: 

»... mriže tankoga tega, ke padaju 

der do dna morskoga, i plutom plivaju; 
i na to ubranu travu gorske paše, 
ličminom vezanu, da se ribe straše, 
kopitnjak i osti, i luča zametaj, — 

s kim će ribe bosti večer vozeć uz kraj« 


niti gonjenje ribe bućkaljkom: 


»Podjoše naprida, opet ju (t. j. mrežu) spušćajuć, 
kud je ribam črida (= put jata), pobukom bucajuć«, 


Potvrdio nam je i to, da je tada kolač bio od kamena, dok 
je danas jedva gdje takav sačuvan: ' 


»jer mrižu zadiše u prvo metan/je, 
kom se utrudiše potezat zaman'je, 
Za tim popadoše kolač od kamika 
mrižu provrgoše spustiv ga dolika, 
kojim (nuti čuda) taj čas ju oddiše 
i sebe od truda brzo slobodiše« — 


i mnogo drugih podataka zabilježio o hvarskom ribarstvu i po- 
morstvu. 

PČELARSTVO 


Pouzdano se može statistički utvrditi, da je tradicionalno 
seosko pčelarstvo do danas u veliku dijelu hrvatskoga područja 
znatno nazadovalo u količini, ma da se inače dotjerivalo novim 
sistemima pčelarenja s pokretnim saćem (naročito košnicama 
zvanima u narodu dzerzonke) za razliku od staroga tradicional- 
nog pčelarenja na selu s nepokretnim saćem. 

Početni je stadij seljačkoga pčelarstva bio onaj, kada je 
seljak u šumi naišao na stablo s divljim rojem i po tradiciji 
davnoga pučkog prava sebi ga prisvojio; obilježivši redovno to 
stablo nekim svojim znakom vlasništva, Tako se to donedavna 
još dešavalo na pr. u nekih Rusa i drugih sjeverno-evropskih 
naroda, a nešto ima tome tragova i ostataka i u nas, Inače se 
dešavalo, da je nalazač roja u šumi odsjekao šuplji dio stabla 
ili panj, u kome je našao roj, i odnio ga kući te tu dalje pčelario 
(potvrđeno na pr.u zap. Hrvatskoj, Bosni, juž. Dalmaciji i dr.). 
Kraj ovakvih pojava razumljivo je, da je seosko pčelarenje uopće 
kod nas u prošlosti moglo biti vrlo priprosto, tek s malo brige i 
nastojanja vođeno, onako, kako je još dosta često i danas. 

Koliki je razmak između toga najelementarnijega  pčela- 
renja i novijih »modernih« sistema, uvođenih na selu, može lijepo 
ilustrirati pregled samih naših seoskih vrsta i oblika košnica 
(vul, trnka, koška, košnica). Pored onih danas već rijetkih slu- 
čajeva prenošenja odrezanih košnica-panjeva iz šume u selo ima 
tu i tamo i slične takve vrste košnica od komada debla 
(šuplja, trula), no za tu svrhu još .dubenih i priudešenih ko- 


liko treba, pa je u njih smješten roj; ima i tome sličnih naprav- ' 


ljenih od drvene kore. Dok su ove dvije vrste kao debele 
cijevi, cilindrične, dotle je dalja vrsta, mnogo više raširena 
 (trmke, trnjke), zvonolika oblika, a pletu se ponajviše od pruća 
(divlje ili bijele loze, pavutine), pa onda omažu mazom od zemlje, 
pepela i goveđih izmetina (ili samo po dvoje od toga, spolja i 
iznutra ili samo spolja) tako da nastane čvrsta kora, što sve 
zajedno osobito dobro štiti od zime (pepeo! — ispor. isti princip 
i nešto slično kod seljačkih kuća građenih od omazana pletera). 
Dalji je oblik košnica u obliku povisoke škrinjice, sastav- 
ljene od 4 daske, s malo kosom daščicom kao pokrovom — a 

čitava se stavlja vrlo često na kamenu podlogu (ploču), pa i gore 
položi kamena ploča, Napokon treba spomenuti i košnice zv o- 
nasta oblika, s prihvatom na vrhu, pletene (u spirali) od 
trakova sukane slame, i ove često omazane mazom PO uzoru 
pletenih od divlje loze. Dok prvih od debla (ili kore) ima još 
tu i tamo na različnim stranama (pa i po južnoj Dalmaciji, inače 
ih u jadranskom području gotovo i nema), pa dok su u dinarskom 
i panonskom pčelarstvu mnogo više u upotrebi košnice pletene 
od divlje loze, dotle su one od slame raširene po panonskom 
području, a one oblika kao škrinjica upravo tipne za jadranska 
ulišta, Ove međutim ne valja zamijeniti s »modernim« košni- 
cama, koje imadu oblik škrinjice — jer su jadranske davna tra- 
dicija ovdje kao isto takve i drugdje oko Sredozemnog mora (i 
nemaju dakako pokretnoga saća). Nema nikakve sumnje, da su 
one od debla (i kore) pradavna tradicija, pouzdano još iz pra- 





37. Glavne vrste košnica (s lijeva na desno): od dubena (trula) panja — 
od pruća pletena i omazana (trnjka) — od dasaka, s kamenom pločom 
na pokrovu — od slame pletena. 


slavenskoga doba, dok su pletene i omazane zvonaste čini se stari 
balkanski (i prednjeazijski) tip, a od slame pletene najmlađi, 
unesen k nama s njemačkih strana (čemu odgovara i njihovo 
područje raširenja — na sjeveru i sjeverozapadu). 

Više košnica na okupu čine ulište (vulnjak, čelci u kajkavaca 
(pjčelinjak, a to se smješta na podesno mjesto: ili uz jedan 
zid kuće, zaštićen, obično s krovićem (pristreškom) nad ulištem, 
ili posebno negdje blizu vrta, u zavjetrini koliko je moguće i t, d. 
Tu gospodar obilazi od vremena do vremena košnice, očisti ako 
što ima očistiti, osluškuje ih (a u novije vrijeme već po stečenim 
uputama daje i šećera pčelama da mogu prezimiti), 

No važniji posao vrši pčelar kod sama rojenja, kod vađenja 
meda odnosno saća, a u nekim krajevima i kod prenošenja koš- 
nica na mjesta s boljom pčelinjom pašom. — Pri_ ro jenju 
hrvatskim je seljacima glavno nastojanje da spriječe već odvo- 
jene rojeve da ne odlete drugamo te da ih stresu nakon što su 
se okupili i malo smirili, u novu košnicu. Ima i danas još u nas 
tragova stare, i drugdje poznate narodno-pravne zasade, da 

odletjeli roj postaje svojina onoga, kome se na njegov posjed 
spusti. Da se odvojeni roj zadrži, ima više različitih metoda i 
sredstava, Neke su osnovane na iskustvu (ili se bar tako čini, 
imadu neku racionalnu osnovu), a druge su čisto magičke. Tako 
se osobito često udara neprestano i jednolično za vrijeme rojenja 
u kakav gvozden predmet (sjekiru ili slič.) ili kamenom o 
kamen, što je vjerojatno u svezi s nazorom naroda, da pčele 
imadu sluh, pa će ih ti zvuci zadržati; ili se nabacuje na njih 
zemljom, ili netko škropi roj na stablu vodom — ovo u uvjerenju, 
da roj ne će dalje letjeti zbog ovakove imitacije kiše; osim toga 





38. Ulište — sa škrinjastim košnicama, razmještenima po kamenju, ljeti. 
Seget (kod Trogira). . 


se redovno nova košnica, u koju će se stresti okupljeni roj, na- 


maže kojom mirisavom biljkom (matočinom, matičnjakom), ili . 


kiselim mlijekom ili medom i t. d., da se tim privuku pčele od- 
nosno lakše zadrže u njoj. Tko se bavi oko roja, često se zaogrće 
bijelom plahtom (što zbog zaštite od eventualnog napadaja 
pčela, što zbog vjerovanja, da i to bijelo djeluje na 'pčele i za- 
država ih). Ali da roj ne ode, već da se smiri na jednom mjestu 
na stablu, da sjedne, sjest će na pr. žena, koja se bavi pri 
rojenju, čvrsto na golu zemlju (analogička magija). Napokon, da 
se roj zadrži odnosno da sjedne, izgovara se gotovo svuda u 
narodu osobita izreka, na pr.: »Sjedi majo, sjedi mdjo...« ili 
slično tako ponavljajući, 

Jednom smiren i u košnicu skupljen roj stavlja se nakon 
nekoga vremena na svoje mjesto u ulište, S njim ima dalje malo 
posla — do vađenja saća, Ipak, u mjestima i krajevima, gdje , 
pčelama nema dovoljno dobre »paše«, seljaci već od davnine 
prenose svoje košnice u druga povoljnija mjestaipodručja. To se 
zbiva samo sezonski, svake godine u određeno doba (na pr. u 
ljetu) — slično onako, kako pastiri sezonski odgone stoku na 
pašu, osobito u planine (»transhumancija« — v, u poglavlju o 
stočarstvu), Tako na pr. pčelari sa otoka Paga redovno prenose 
svoje košnice čak preko kanala u brodicama i smještaju ih u 
velebitskom Podgorju; pčelari u Bosni često ih natovare na 
konja i tako prenose, i t, d. Stara je to praksa, poznata od velike 
davnine, naročito u području Sredozemnoga mora. ' 

Dalji posao, vađenje saća, sati(na) (kajk. setje i slič.) 
s medom iz košnica vrši se većinom na način priprost, neracio- 
nalan (iz naših tradicionalnih košnica, koje nemaju pomičnoga 
saća): dušenjem pčela u njima. One se duše dimom od krpa, 
sumpora i slič. i onda saće reže (ima za to i posebni alat u 
nekim krajevima) te vadi. Iz toga se najprije cijedi med sam, 
a onda se dalje gnječi, Tome služi katkada posebna naprava od 
drva kao duboko koritašce s rupicama i gnječilom (citka — na pr. 
u Bosni), Voština, koja iza toga ostaje, redovno se kuha, pri 
tome odgrabi sva nečist, a otopljeni vosak cijedi kroz krpu, 
katkada osobito udešenom napravom za tiještenje, i izlije da 
stine (obično u obliku kruga) i tako se dalje promeće. 

Dobiveni se med sprema sad u zemljane posude (ćupove i 
slič.) sad u osobite drvene kačice (medenke), da posluži za za- 
slađivanje jela, u prvom redu kolača, rakije (u podunavskom 
području najviše), za zalaganje na pr. na Badnje veče, u nekim 
svadbenim obredima, pa osobito na mnogo načina i u narodnoj 
medicini, 

Pri pčelarstvu na našem selu treba, osim onoga što je spo- 
menuto kod rojenja, spomenuti i dosta drugih različnih izražaja 
magičkih nastojanja, vjerovanja i obreda (v. u III. dijelu), 

STOČARSTVO. 


Stočarstvo, uzevši na oko čitavi hrvatski teritorij, poka- 
zuje se u dva osnovna oblika: jedan bi se mogao nazvati 
planinskim stočarstvom, a drugi nizinskim, Osim toga što objema 
oblicima već sama dana imena kazuju jednu od karakteristika, 
ima ih svaki još po nekoliko — no odmah treba reći, da ima 
među njima cio niz prijelaza odnosno kombinacija, a i osnovnih 
zajedničkih crta, 

Pravom planinskom našem seljačkom stočarstvu (dinarskoga 
područja) obilježje je određena neka pokretnost, zatim oso- 
bite tradicije stočarske prakse s nizom karakterističnih napra- 
va, sudova, pomagala it.d., a onda napose vrsta stoke: ovce 
u prvom redu, pa koze. Po toj bi se značajki moglo nazivati i 
(planinskim) ovčarstvom, Održava se danas još donekle po 
dinarskim planinama, slično kako je održano i drugdje u naroda 
jugoistoka Evrope, često i bolje! i u većem opsegu nego u nas, 
gdje je već tijekom prošlih vremena lagano opadalo. Po tom 
ovčarstvu, koje je cvalo u prošlosti među ostalim i u Dalmaciji 
(zagorskoj) pa i danas tu u manjem opsegu postoji, dobila je ta 
zemlja svoje ime, kako ga neki tumače, po riječi ilirskoga izvora, 
kakva je danas arbanaska del'me — što znači: »ovca«, dakle 
»zemlja ovaca, ovčarstva«, 


Prvo, što je značajno za ovaj oblik stočarstva, jest način i 
organizacija prehrane stoke (paše) i pastira. Stoka se prehra- 
njuje na dva načina, a to na dvije strane i u dva doba godine: 
od jeseni do proljeća, kod kuće u selu, pretežno u sta- 
jama (pojatama), i hraneći se hranom (pićom), spremljenom 
bilo u sjenicima bilo u stogovima vani; a između proljeća i jeseni 
(po 6 a i više mjeseci u nekim krajevima, ali gdjegdje i samo 
2 ili 3 mjeseca) u planini, daleko od naselja, boraveći pod 
vedrim nebom, u forovima (oborima), rjeđe, ili. samo jednim 
dijelom u zidanim pojatama, pasući slobodno po prostranim 
planinskim pašnjacima, 

Zbog toga se ta sitna stoka mora svake godine dva puta 
kretati: jednom u proljeće (najviše oko dana sv. Ante 13. V,, ali 
prema potrebi i mnogo prije; katkada i poslije), kad se polazi 
iz s€la u planinu, a drugi put u jesen (najčešće na' koncu rujna, 

oko dana sv, Mihovila, ali i poslije), kad se opet sve vraća 
u svoja sela, Ti su putovi često vrlo daleki i dugi, traju danima 
— na pr. od drniške krajine preko dalmatinsko-bosanske gra- 
nice do planine Šator, u zap, Bosni —a stoka i ljudi konače na 
mjestima, gdje je to već tradicijom ustaljeno. Prije polaska 
uzima selo (ili više njih u zajednici) vođu čitave te stočarske 
seobe i pašne kampanje (zvan gospodar ili slič.) i uglavljuje se 
sve potrebno, učine se pogodbe s pastirima; vođa sebi odabira 
više pomoćnika (harambaša, čobana, muzničara, jalovara i dr.), 





39. Obor (staja) za stoku u prirodnoj izdubini. — Dolina Neretve. 


a posebni od njih za vrijeme kretanja paze, da se stoka ne gubi 
ili ne strada (prikupljači, krilaši — koji idu s krila, sa strane 
čitavoga stada, i dr.), — Oni zaređaju selima i prikupe od sva- 
koga doma ovce (pa i drugu stoku, manje), koje su namijenjene 
da odu u planinu — i stado se njihovo sve više uvećava, Negda 
su ovakve pastirske družbe znale goniti u planinu na hiljade 
ovaca kao nešto posve normalno, o čemu ima svjedočanstava i 
u narodnim pjesmama, no danas je to već vrlo rijetko — broj 
sitne stoke, što je naši seljaci drže, veoma se smanjio. U nekim 
drugim plariinskim dijelovima Balkana ovakvo je planinsko sto- 
čarstvo intenzivnije nego u hrvatskim krajevima, pa je i broj 
stoke tih družina često veći, i kreću se na još veće udaljenosti 

(nekada su na pr. arbanaski čobani svoju stoku gonili čak do 
bosanske Posavine t, j. na stotine km daleko); a značajno je, da 
se kao veoma iskusni čobani i među hrvatskim pastirima ne- 
rijetko uzimaju Srbi pravoslavni, t, j. upravo potomci onih starih 
»vlaških« stočara, kojima su se čitave generacije predaka sve 
do ovdašnjih starosjedilaca Balkana Ilira (poslije poromanjenih 
— poznatih kao »Vlaha«) bavili takvim stočarstvom, Po takvima 
su dobile i neke planine i mjesta svoje nazive (Vlašić-planina, 
Vlaško-polje), od njih i neki produkti imadu svoje ime, na pr, 
negda u južnoj Dalmaciji vlaški sir; a od njihovih tradicija i 
govora zaostalo je koješta u naših današnjih pastira i ostalih 

40. Prikaz stada ovaca i čobana pri izgonjenju u planinu (shematski). 
— Dalmatinska Zagora. 


tamošnjih stanovnika — tako gdjegdje još u osobitu načinu bro- 
jenju ovaca na rumunsku (na pr. u zagorskoj Dalmaciji brojenje 
u parovima: do = 2, pato = 4, šasto = 6, šopći = 8, zeći 
=10it.d). 

Svaka se grupa čobana sa svojim prvakom skuplja oko 
svojega stana (ili staje) u planini, t. j. kolibe, u kojoj većinom 
spavaju, drže tu zalihe hrane (brašna, soli), odjeće i obuće, tu 
se sprema jelo, prerađuje mlijeko, sprema sir, vuna i t. d Kat- 
kada imađu osim ovake glavne kolibe još u većoj visini neke 
vrste podružne kolibe, kamo vode stoku na visinsku pašu u naj« 
većem ljetu. Uz kolibe su sasvim blizu ili nešto dalje | torovi 
(odnosno pritorci), u kojima noću stoka boravi i tu je zaštićena, 
osobito od napadaja vukova, 

' Članovi pastirske družbe se već po tradiciji vrstaju i raz- 
likuju po svojoj funkciji i zanimanju, pa neki često i odvojeno 
čobanuju. Posebni se muzničari brinu oko ovaca, koje se muzu, 
drugi se bave oko jalovih ovaca — ijalovari, treći samim janj- 
cima — jančari (četvrti krupnom stokom, koliko je ima). Posao 
je tih pastira, da stada gone na dobre još nepopasene pašnjake, 
da im pomiču totove (gdje je običaj da se pomiču od vremena do 
vremena), da ih upućuju na pojila ili da tope planinski snijeg, 

41. Kolibica od dasaka za čobane u planini, na plazovima, da se može 
prevlačiti. — Kupres. 


da im na osobitim mjestima (solila) daju u određenim vremen- 
skim razmacima da ližu so, što ovce dočekuju velikom nestrplji- 
vošću i navalom na solila; da stado ili odijeljene dijelove stada 
— muznice, jalovenje, janjad — brane od napadaja vukova —. 
vikom, strijeljanjem, vatrom; da razdvajaju (luče) janjad od 
njihovih ovaca-matera, kad će se musti — a to se vrši na strugi, 
t. j. posebnom prostoru, zagrađenu kod ulaza u tor, gdje se pro- 
pušta ovca po ovca i tu pomuze, a onda janjad puštaju da svako 
samo živo blejući nađe svoju majku i da posisa mlijeko, zaostalo 
od mužnje. Oni daju oduška i svojim sklonostima: maze svoje 
ovce ljubimice (»razbludnice«); vilaše mlade ovnove — t, j. ste- 


 zanjem osobitim konopcem udešavaju da im rogovi valovito 

rastu; režu iz drveta različne predmete: preslice, kutije, štapove, 
frule — i, dakako, začinjaju dokolicu uz stado bilo pjesmom 
(samački ili u dvoje) bilo svirkom u dvojnice, svirale, frule pa 
diple kao izrazito pastirski instrument. 

U njihovu poslu služe im različna pomagala i pribor: čobanski 
dugi štapovi, često s kukom na kraju da se životinja lakše dohvati 
(za nogu), neki lijekovi za ovce, spremica sa solju za njih, dobar 
nož (osobito kustura, koričanac), škare za striženje vune, naprava 
za kastriranje (skopljenje), za vezanje slomljene noge i t, d. 

Dok pastirima teče život na pašnjacima, dotle u samoj ko- 
libi vodi posao obično jedna žena, koja s pastirima ide u planinu 
— planinka, maja, stanarica, stopan(fJica, a uz pomoć kojega 





42. Daščice (blage, oblagovi) za slomljenu nogu janjeta. — Šator-planina. 


muškarca. Ona je mljekarica i sirarica: razlijeva pomuzeno mli- 
jeko (jamužu, mliko) u posude i u njima ga siri, dodajući mu 
sirišta (osušena želučića sasvim maloga teleta ili janjeta, a 
danas i kupovnoga), kupi usirenu masu u grude, tiješti ih ru- 
kama ili ostavlja, da se iz njih ocijedi tekućina — sirutka. Ta, 
koja iza sirenja ostaje, dobra je i za piće, a i zato, da se zagrije 
na vatri u kotlu pa doda još mlijeka i dobiva dalja vrsta mliječne 
hrane urda (vurda), provara, koja se obično odmah i troši, Što 
ostane tekućine, nije nego za napoj svinjama, jer sadrži već malo 
masnih sastavina. Malen se dio netom dobivena sira potroši 
odmah, no veći će dio planinka osoliti i zgnjesti u drvene kalupe 
(forme) ili kačice ili pak u čiste mješine i tako ga pohraniti. 
Taj se sir međutim ne pravi u svih naših ovčara jednako > 
negdje je masniji, puniji, drugdje tvrđi, kompaktniji — već 
prema paši i mlijeku pa i prema postupku kod sirenja (sad pod 

imenom škripavac — jer kao da škripi pod zubima, na pr. u Lici; 
sad kao vlašićki sir — u stočara Vlašić-planine; sad kao mišni 
Sir — spreman u mješine u dalmatinskih ovčara; sad kao fvor- 
njak, tvarog i slično nazvan sir u obliku drvene forme (tvorila), 
u koju se ugnječi — i još mnogo drugih suvrstica i njihovih po- 
krajinskih naziva). 


No osim ovoga glavnog posla sirenja planinka i njeni 
pomagači proizvode još i drugih proizvoda i prerađevina od 
mlijeka: skorup (odnosno vrhnje, slaku), skutu od obranoga 
skorupa, grušavu, grušalinu od zakuhana prvoga žutkastoga mli- 
jeka (mljeziva) nakon što se ovca ojanjila (osobito će to jelo 
obveseliti djecu!), zatim posebno priređeno osoljeno gusto uku- 
hano mlijeko basu (u Lici) a naročito kiselo mlijeko (kiselinu, 
zvano na pr. uLicii naprosto mliko) — i to donekle različno pro- 
izvođeno, rjeđe, gušće, manje ili više masno i t. d, Veći se dio 
sira dakako sprema da se iza svršetka cijeloga toga planinskog 
gospodarenja razdijeli, a manji dio, kao i slučajni proizvodi 
(grušava i sl) i mlijeko samo potroši se od cijele družbe, Pa- 
stiri se pretežno dakako i hrane mliječnom hranom, mesom stoke 
već rjeđe, (na pr. ako se koja glava unesreći, pa je valja za- 
klati). A da se gladan pastir u planini, na paši, daleko od kolibe, 
stana, od ognjišta i od suđa za kuhanje, ipak lako može nakusati 
dobre varenike (kuhana, varena mlijeka) — ne treba mnogo: u 
makar kakvu posuđu, drven čanak i sl. umuze ovčjega mlijeka 
(ijamuže), naloži hrpicu vatre i u nju uloži omanje komade oso- 
bite vrste kamena (žestac u zap. Bosni), koje, kad se živo ugriju, 
vadi iz vatre drvenim procjepom i stavlja ih u posudu. Kad ih 
tako pomeće u mlijeko, koliko zna da je potrebno, ono se toliko 
ugrije, da na kraju uzavri i eto odlične varenike. Ne treba ni 
spominjati uz pastirsku hranu kruh, ali se pastiri obilno hrane 
i samoraslim plodovima i bobama (lješnjacima, malinama, jago- 
dama i t. d.). Redovni im je napitak voda, često od planinskog 
snijega topljena, dok je za svečane prilike i za časna gosta slu- 
žila bikla (na dinarskom zapadu) — pomiješano vino i mlijeko 


— onakvo, otprilike, kakvim su se krijepili o Parilijama u pro- 
ljeće i rimski pastiri. 


Osim pasenja stoke i kretanja s njom, sirenja sira i prav- 
ljenja drugih mliječnih proizvoda ima još jedan vrlo važan posao 
pastira, kad u ljetu dođe vrijeme: striženje vune ovaca. 


Povalivši ovcu po ovcu pastiri ih osobitom vrstom škara ostrigu 
i vuna se skuplja i sprema do konca čobanovanja u planini. 


Pod jesen, prije nego će početi kiše i studenije vrijeme, 
sprema se čitava pastirska družba na povratak s planine: sprema 
sve ponesene stvari, pribor, katkada i poruši kolibu (stan) i uputi 
se sa čitavom zalihom sira i vune te sa stokom i psima natrag. 

Vrativši se u svoje ishodište u sela, završava se sve jednim 
od najvažnijih poslova: diobom sira i vune, I to PO 0so- 
bitim tradicijskim propisima narodnoga prava (dijeli se na pr, 
prema onoj količini mlijeka, koju odjednom pastir namuze od 
sviju ovaca svakoga pojedinog gospodara, kao mjeri, koliko se 
prosječno na dan dobiva mlijeka za vrijeme paše u planini od 
svake hrpe ovaca pojedinoga vlasnika. Tako se na sličnoj osnovi 
dijeli i skupljena vuna. 

.. Kako će tu pastiri znati, kolika je namuzena količina mli- 
jeka? Danas to umiju bilježiti, pisati — ali negda je nepismenim 





43. Pastirska koliba u kršu. — Sabalića stanovi (otok Pag). 


ili slabo pismenim pastirima trebao raboš (rovaš) da u njemu 
urezuju znakove za količine mlijeka (v. o njemu u odsjeku o 
znakovima u III. dijelu), — Ali kako će pastiri tu razlučiti 
koje su ovce kojega seljaka? Tome služe osobiti znakovi (bilig): 
danas se bojom na vuni označuju na istom mjestu tijela sve ovce 
jednoga gospodara, ili im se na takvu mjestu ostriže nešto vune; 
no u nekim krajevima i danas se još bilježe ovce prastarim sto- 
čarskim načinom: da im se na uškama ušiju izrezuju zarezi — 
svima ovcama jednoga gospodara isti znak (v. i o tome u spome- 
nutom odsjeku), 

Kad je i taj posao završen i svaki seljak okupio svoje ovce, 
primio svoj dio sira i vune, koji je na njegove ovce otpao i kada 
je svatko u pastirskoj družbi — od gospodara i harambaše do 

zadnjega čobana dobio svoju nagradu u siru, vuni ili u novcu, a 
najviše sam vođa družbe, okupe se redovno još na dugo i veselo 
čašćenje zajedno s gospodarima ovaca u selu, gdje je razlaz, 
i nakon toga se raziđu svatko u svoje selo. Tu se već vodi riječ 
i o idućoj godini, o budućem izboru gospodara i čobana i t. d. 
Drukčiji je, upravo obrnut, položaj i postupak seljaka sto- 
čara, koji živu u nepovoljnim planinskim, odnosno pašom ili 
sijenom oskudnim naseljima. Jedni od takvih šalju stoku s čo- 
banima iz svojih visokih naselja s oštrom, za ovce nepodnosnom 
zimom u niže krajeve, zvane u nas redovno župe (takva 
je na pr. Župa dubrovačka). To su ili pitomiji krajevi u nu- 
trašnjosti ili zaštićeni dijelovi južnoga jadranskog primorja i 
tamošnji otoci. Tu stoka lakše prezimi i prehrani se, da se onda 
u proljeće opet krene natrag gore u svoja sela, Ali i ljeti se iz 





44. Ovnovi vilaši na vratima tora. — Ivčević Kosa (Lika). 


krajeva kršnih i pašom oskudnih često spuštaju čobani sa stokom 
u spomenuta niža i pašom bolja mjesta (na pr. iz nekih dijelova 
Hercegovine čak do nakraj Pelješca i slič.). No ipak, sve to nije 
bilo a nije ni danas u onim razmjerima i s onakvim brojem stoke 
kao kod prvo opisanoga čobanovanja u planini, 

U današnje vrijeme pored sitne stoke (stoka sifnoga zuba) 
redovno se u planinu izvodi ljeti i nešto krupne stoke (rogate ili 
konja). Za ovu obično ima družina posebne pastire — ali ipak, 
to nije ono glavno, nego ovce (i koze) — a tako je to bilo pre- 
težno i u prošlosti. ; ' 

Ne izgoni se međutim stoka u planinu (odnosno u župni 
kraj) svagdje u našim dinarskim i njima blizim jadranskim kra- 

jevima, Ima i takvih (na pr. u Lici, Dalmaciji, nekim bosanskim 
poljima it, d.), gdje je stoka, u velikom broju baš sitna, cijelu 
godinu u selu ili blizu njega. Ona se samo svaki dan goni rano 
ujutro podalje od sela, pa i na veće udaljenosti na pašu, a na- 
veče vraća u selo, U bitnom je i ovakvo stočarstvo sasvim slično 
onome prvom — tek ima i značajnih razlika, Tako se ovdje 
na pr. vrlo često zapaža uz sitnu stoku i razmjerno veći broj 
krupne stoke — volova, krava pa i konja; u takvih se seoskih 
gospodara često hrani i nešto svinja. No ipak, ovca (i koza) su 
još i tu glavno, A kako i ovdje ima često velik broj glava u jed- 
noga seljaka, živa je potreba njihova razlikovanja i razazna- 
vanja, ako se koja izgubi ili s tuđima izmiješa, I tome služe 
doduše još u nekim krajevima spomenuti znakovi (biljezi) na 
ušima, ili drukčiji; ali tu kao malo u kojoj prilici dolazi do izra-. 
žaja vanredna, upravo do savršenstva razvijena sposobnost naših 
pastira, da pamte individualne osobitosti svake pojedine ovce, 
ovna ili janjeta i da ih sigurno razlikuju, S ovom gotovo atavi- 
stičkom sposobnošću ide rukom o ruku i cijelo mnoštvo imena i 
pridjevaka za ovce (i ostalu stoku), pa svaka po svojoj osobini 
dobiva od pastira svoje takvo ime: Laja (crna ovca), Ćula (ma- 
lenih roščića), Strelica (brza), Roga, Vitoroga (lijepih rogova), 
Putonoga (sa dvije bijele i dvije crne noge); a tako i svaki ovan: 
Culin (koji ima normalno raštene rogove), Vilaš (kome su rogovi 
vilašeni, v, sprijeda), Zvonar (predvodnik sa zvonom) it, d. Ima 
tu i imena ili oblika od milja kao i kod ostale stoke, 

No krivo bi bilo misliti, da je ovakvo i slično nazivanje od 
milja samo prividna nježnost i milovanje tek riječju. Naši ovčari 
svoju stoku redovno i poštuju i u pravom smislu ljube. Koliku 
zbiljsku ljubav, poštovanje i osjećaj vrijednosti pokazuje prema 
ovcama hrvatski ovčar seljak, ne kažu samo neke poslovice, nego 
i jedna legenda svoje vrste, koja kazuje, kako je ovca iz sva četiri 
ugla seljačkoga doma odlučno istjerala zlo i posadila u njih 
svoje troje janjadi i sebe — i tim, gotovo simbolski, osigurala 
seljaku blagostanje. 

Razumljivo je stoga dalje, da ovca ima i u folkloru dosta 
vidno mjesto u ovčarskim našim krajevima. 

. Drugi bi se oblik našega stočarstva mogao zvati nizinskim, 
jer je vezan za nizinske, u prvom redu sve panonske krajeve. 
Bitna je razlika od prvoga, planinskog stočarstva, što nema 
sezonskog gonjenja sve stoke na drugu pašu (u planinu ili u 
župu) nego se stoka samo svaki dan izgoni rano jutrom na 
pašnjake, a večerom vraća u selo. Goniti i pasti svaki dan seosku 
stoku posao je često skupnih pastira (čordaša), koji skupljaju 
stoku redom od doma do doma oglašujući u nekim krajevima 
i danas svoj dolazak pastirskim rogom ili pucanjem biča. — 
Ako se stoka i drži dugo izvan sela — to je onda, kad pojedine 

obitelji, katkada i čitava sela, imadu svoje pašnjake daleko od 

sela, i tamo zasebne kolibe i gospodarstvo (salaše, stanove), 

Pa ondje i seoska stoka kao u nekim gospodarskim podružnicama 
ravi, 

Dalja je znatnija razlika među ona dva oblika stočarstva i, 
u vrstama stoke: ovdje je to pretežno, katkada upravo isključivo 
krupna stoka: goveda i konji, a manje sitna (izuzevši svinje, 
koje čine granu stočarstva o sebi), Ali treba istaći, da se negda 
u ovim nizinskim (panonskim) krajevima ipak gojilo i dosta 
ovaca (i koza), no s vremenom je njihov broj sve više padao 
i danas se u nekim krajevima uopće ne goje na selu. 

Slično kao kod planinskog našeg stočarstva i ovdje se kat- 
kada stoka ostavlja dulje vrijeme na pašnjacima, pod vedrim 
nebom danju i noću, u toplija godišnja doba — što vrijedi oso- 
bito za konje, pa za svinje, kad im je vrijeme da se.u šumama 
tove žirom, Tu se vodi poseban život među konjarima odnosno 
svinjarima ili čordašima, drukčiji nego je onaj čobana u dinar- 
skim planinama, a različni su i neki kao svetačni pastirski dani 
u jednih i drugih (na pr. Jurjevo pa Spasovo u panonskih, 
Ivanje u dinarskih, v, u III. dijelu), No ne samo u životu ovih 
pastira, nego i u odnosu prema stoci razlikuje se 
čitav seljački kolektiv na jednoj i na drugoj strani, Dionicima 
planinskoga stočarstva, s pretežno sitnom stokom, briga je uprav- 
ljena većma na što brojniji prirast stada (pa otuda ovdje i česte, 
gotovo tradicionalne otimačine stoke, dobro dokumentirane već 
od davnine!), dalje na mlijeko, mliječne proizvode i vunu, a 
kudikamo manje na prodaju ovaca i koza ili klanje njihovo. U 
vezi s time odražava se i druga dalja razlika prema nizinskom 
panonskom stočarstvu vrlo vidno u nošnji: znatan je dio odjeće 
od vune, točnije rečeno vlastite domaće vune, za razliku od 
nošnja panonskih, gdje su sukneni dijelovi odjeće ponajviše 
od kupovna sukna različnih vrsta, U nizinskih je seljaka stočara 
briga usmjerena mnogo na prodaju, tovljenje i klanje stoke, 
S tim će biti u uzročnoj vezi i to, što je pri nizinskom stočarstvu 
mnogo razvijenija i seljačka tradicionalna veterina i zootehnika 
(upotreba različnih sprava i pomagala za sputavanje, vođenje, 
hvatanje blaga i slič.) nego kod planinskoga, gdje kao da se 
može zapaziti nešto jača pretega magičkih sredstava (vrački) pri 
liječenju stoke, a manje racionalnih, iskustvenih, Dobro je po- 
znato i već razvikano, kako se osobito u krajevima nizinskoga 
stočarstva veterinar više cijeni i radije traži, kad blašče teže 
oboli, nego liječnik, ako se radi o bolesnu ukućaninu. Toliki je 
osjećaj zavisnosti eksistencije čitava doma o vrijednu blaščetu. 

Dakako da ima dosta hrvatskih krajeva, gdje se ta oba 
oblika i ne mogu pravo razdvojiti jedan od drugoga — tako u 
Lici, po Bosni, osobito u predjelima velikih dinarskih »polja«, 

D 


ravnica, i gdje se vidi, koliko među njima ima i sličnosti 
prilagođivanja jednoga drugome fna pr. zajedničko . 
sitne-i krupne stoke), Mogu se neke značajne sličnosti zapaziti 
iu drugom koječemu, na pr. u sklonosti mnogih stočara po 
dinarskom području, da kao za neku »zabavu« prate a često 
upravo i sa zanosom spremaju borbe: tu bikova, tamo ovnova — 
pa čak ispad ovakve borbe na daleko odjekuje i zna katkada 
imati i međuvjersko značenje (među muslimanima i katolicima), 
Ovom prilikom treba zabilježiti i slično zanošenje za borbu 
pijetlova, koje u nekim muslimanskim selima osobito za tu 
svrhu odgajaju (na pr. u Kozarcu u Bosni); bit će da je ta 
tradicija ovdje unos sa Orijenta, I 

Gojenje magaraca i mazga, tako značajno u svih jadranskih 
Hrvata, veže ih usko etnografski s cijelim područjem Sredo- 
zemnoga mora, od Male Azije do Portugala, koji se dijelovi 
Evrope, Azije i Afrike ne mogu ni zamisliti bez tih životinja, 





45. Pojata sa slamnim krovom, dolje velike kamene ploče. — Vidoši (ko 
Livna). , 

RATARSTVO 


Kultura bilja (kao pojam uzeta u najširem značenju) ima 
i u Hrvata dva glavna oblika: ratarstva (poljodjelstva, 
žitne kulture) i vrtlarstva (vrtne kulture), među kojima 
ima dakako i prelaznih oblika. 

Kao što je razumljivo, to je u prvom redu dio prehrambene 
ekonomije (pored gojenja stoke, peradi, pčela, zatim lova i t. d.), 
a u drugom redu gojenje bilja za dobivanje neke materije (drva, 
prediva it, d.). 

Jedva bi trebalo spominjati dobro znanu činjenicu, kako u 
nas upravo u ovome ima velikih i značajnih razlika — jer je 
kultura bilja slabija ili sasvim slaba u klimatski ili terenski ne- 
povoljnim našim krajevima: brdskima (velik dio dinarskoga 
područja), kamenitima (najveći dio jadranskoga područja) ili 
takvima s lošom zemljom (na pr. po Hrvatskom Zagorju), dok 
je bujno razvijeno, kao glavna grana seljačkoga gospodarstva, u 
nizinskom području panonskom, a dosta razvijeno i po nizinskim 
dijelovima dinarske zone (zvanima »polja«). Što je slabije u 
kojem kraju razvijeno gojenje kulturnoga bilja uopće, to je jače 
razvijeno stočarstvo, napose govedarstvo i ovčarstvo — pa bi 
se gotovo moglo reći, da su te dvije grane u obrnutom odnosu 
među sobom. 

Ratarstvo s&4mo bitan je dio hrvatskoga seljačkog go- 
spodarstva, gotovo svuda, pa čak i u nekim visokim planinskim 
krajevima (na pr. u Bosni na Kupreskom polju), gdje dakako 
pretežu žitarice, koje odolijevaju oporoj klimi (na pr. raž); ili, 
u vrlo oskudnoj mjeri, na sasvim malenim njivicama slabo 
plodne zemlje, koju smeta brojno kamenje — u jadranskom 
području, No u ovom. području ima i takvih predjela, gdje ra- 
tarstva jedva ima i jedva je moguće (u prošlosti ga je bilo tu 
i tamo više nego danas). A kakogod se tu zbivala promjena 
kulture bilja na zemljama, nepovoljnim i nezgodnim za ratar- 
sku obradbu (jer je na pr. bilo neprilično orati na veoma kršnu 
zemljištu, gdje je mnogo kamenja i često uzak prostor smetalo 
drvenom ralu pa su seljaci prelazili na rad motikama i na go- 
jenje drugih biljaka a ne žitarica), tako su se drugdje zbivale 
sve do naših dana i drukčije promjene ove vršte — t. j. neplodne 

ili bar za ratarstvo još nepodesne komplekse pretvarao je seljak 
u plodno tlo. To je mogla biti jednom prosta, ravnija, neza- 
raštena zemlja, koja još nikako nije bila orana i ratarski isko- 
rištavana (još »cijela« — otuda cjelica, cjelina) ili je to bilo 
zemljište zarašteno šikarom ili šumom, koju je za to trebalo 
iskrčiti, istrijebiti, a to se činilo sječom i obično paljenjem obo- 
renoga drveća ili njihovih ostataka, pa od toga nastali pepeo 
služi kao odličan prvi gnoj na tako dobivenoj zemlji (otuda krči, 
krčevine, trebeži i slični nazivi za tako nastala mjesta). Nema 
sumnje, najveći je dio hrvatskih njiva nastao na ovaj način — 
ako se hoćemo prenositi sve dalje i dalje u prošlost, a može se 
to vrlo često upravo i historijskim i jezičnim podacima (nazi- 
vima zemalja i mjesta) pratiti i potvrditi, 

Oranice se ne iskorištavaju u nas svagdje jednako, Gdje ima 
zemlje dovoljno, provodi se sistem triju polja, na kojima se 





46. Ralo. — 1. ručica, 2. plaz, 3. lemeš, 4. oje, 5. kozlac, 6. kozlačnjak, 
7. zavoranj, 8. zagužnjak, 9. ralica. 


vrste žitarica ili drugoga kulturnog bilja mijenjaju tako, da 
uvijek jedne godine jedno od polja ostane na ugaru, t. i. ne obra- 
đuje se nikako (često je taj sistem tek u novija vremena uvođen 
i naučen od gospodarskih stručnjaka, no bilo ga je zacijelo još i 
od davnine). Ali gdje zemlje ima malo, tu se u nuždi neštedimice 
obrađuje zemlja, godinu za godinom mijenjajući samo, prema 
mogućnosti, vrste kulturnoga bilja, gnojeći zemlju koliko i kako 
se može, a ostavljajući je tek od vremena do vremena na ugaru. 
Od svega toga kao i od toga, da li je zemlja »masna« ili »mršava«, 
»teška« ili »laka«, manje ili više vlažna odnosno suha, sipka, 
pjeskovita, ilovasta, podvodna, ravno položena, kosa ili upravo 
strma — potječu i goleme razlike, svakome dobro poznate, u 
rodnosti, količini i kakvoći priroda njiva među različnim hrvat- 
skim krajevima. Nije pri tome dakako na posljednjem mjestu 

ni vrsta gnoja inačin, kako seljaci po tradiciji gnoje svoja 
polja, a to je dalje usko vezano još i s vrstom i opsegom stočar- 
stva. Tako je na pr. kod planinskih stočara dosta značajno forenie 
zemlje, na kojoj će se što sijati, t, j. stoka se ostavlja po više 
dana unutar pomičnoga tora (obora), a onda se cio tor sa stokom 
pomakne malo dalje i kroz daljih nekoliko dana stoka fori 
(đubri) taj novi komad zemlje pa se tako nagnoji čitav potrebni 
kompleks, 

Kako je dobivanje plodne (oraće) zemlje i njena priprava 
zavisna o navedenim različnim faktorima, tako je to i s daljom 
obradbom. Napose su znatne razlike među vrstama i oblicima 





.47. Oranje ralom (bosansko-hercegovačkoga oblika s kosom daskom). 
Bukovica (kod Fojnice). 


naših oraćih sprava, Ima ih dvije glavne vrste: rala i plu- 
govi, i treća sporedna: plužice (ili vrganji), 

Rala naših seljaka imadu u pravilu jednu samu ručicu; 
ta je u jednih od jednoga komada drveta zajedno s donjim 
dijelom (sve zajedno ralica), na koji se natiče željezni lemeš; 
u drugih je donji dio (plaz, jer plazi po zemlji) zaseban. Rudo 
rala (oje, ojić; po Bosni i Hercegovini gredelj) biva sad posve 
ravno, sad zakrivljeno, a svagdje ga (osim malo izuzetaka) 
veže s ojem još i poseban drven komad (kozlac, kotla, grebenica, 
brdica). Lemeš rala svagda ima simetričan oblik, kao velika stre- 
lica (po Bosni i Herc, su mu pera sa strana uzvinuta gore) — i to 
je bitno. A kraj oja (ruda rala) spaja se s jarmom izravno, s po- 
moću velika klina (zavoranj). Zbog oblika simetričnog lemeša 
ralom se zemlja u glavnom ruje i donekle izbacuje na obje strane 
lemeša. Ralom se može orati neposredno jedna brazda do druge, 

Danas se još ore ralima po jadranskom području (gdje se još 
uopće ore) i po znatnu južnijem dijelu dinarskoga dijela hrvat- 
skog teritorija. 

Plug je većma komplicirano i savršenije ratilo. Ima, za raz- 
liku od rala, svagda dvije ručice (noge, stegna, kvake, rasove 
i dr.); lemeš (zadnje ili dolno železo) mu je nesimetričan kao 
pola velike strelice, a kod mnogih hrvatskih plugova spojen je 
on još i jednom željeznom sponom (cimer) s gredeljem; ispred 
njega je velik nož (crtalo, prvo železo), pričvršćen tako u 
gredelju (rudi pluga), da ispred lemeša para zemlju pa je lemeš 
samo podrezuje i malo nadesno naginjući diže pa predaje dalje 
(plužnci) daski, koja, s desne strane pričvršćena o susjedne 





48. Plug. — 1. ručice, 2. plaz, 3. lemeš, 4. gredelj (koljenast), 5. kozlac, 
6. kozlačnjak, 1. kurelj, 8. gužva oračica, 9. zagužnjak, 10. daska, 11. 
cimer, 12. crtalo, 13. zacrtnjak. 


drvene dijelove pluga, ima zadatak da izoranu zemlju pre- 
vrne i tim oranje učini korisnijim i njivu plodnijom nego je to 
kod oranja ralom. Osim nekih osnovnih dijelova, koje ima plug 
jednako kao i ralo (a i nazivi su dobrim dijelom za te iste slični) 
ima svaki plug i (oraća) kolca (kolica, ornice, kolečke) i na ta 
se polaže gredelj (rudo) pluga te osobitim klinom učvrsti. Ornice 
imadu jedan veći desni kotač (koji prolazi već izoranom braz- 
dom) i drugi manji lijevi (koji se kreće po još neizoranoj 
zemlji, a ta je-oraču stalno s lijeva). One se dalje jednom po- 
širokom gredicom (rudić, ključ, uza nj je obično i drven luk 
s rupicama za reguliranje kuta oranja) spajaju s daljim, manjim 
rudom (oje, ojce, četver), a tu vezu među njima čini spojnica od 
dvije usporedne daščice, zvane žagre ili krpele (u kojima su još 
neki posebni klinovi), To se rudo-oje na kraju spaja s jarmom — 
i sad je to potpuna plužna sprema (li(jejs, ratilo, sprema). Ako 
se ore s više nego jednim parom volova —a to j e bilo dosta često, 
kod teških plugova i teže oraće zemlje — onda ima još jedan (ili 

više) takvih članova s ojem i žagrama, Ovakvim drvenim plu- 
Sovima oru hrvatski seljaci još mnogo po dinarskom području 
(osim ralom), dok ih u panonskom području danas jedva ima 
nešto izvan upotrebe. 

Plužica ili vrganj je nešto po srijedi među ralom i plugom: 
ima nesimetričan lemeš, dvije ručice i s desna dasku za pre- 
vrtanje zemlje — kao plug; ali nema redovno crtala, ni ornica, 
već se oje izravno spaja s jarmom — kao kod rala, pa je tako 
sprava lakša nego čitava plužna sprema, Vrg(a)njem ili (su)plu- 
žicom danas se ore u nekim krajevima jadranske zone odnosno 





49. Stari plug, posve ravna gredelja; tri klina za spajanje s ornicama 
prema potrebnoj dubini oranja. — Gradište (Slavonska Posavina). 


njena zaleđa (u Istri, na Krku, u unutrašnjoj sjevernoj Dal- 
maciji). 

Uz ralo i plug pripada i pomagalo za. čišćene lemeša ili daske 
od prionule zemlje — otka (otik), kao malena strugaća lopatica; 
nasađena je na dršku ili na kraju dulje motke, koja na drugom 
kraju ima gvozden badalj (ostan), čim se volovi podbadaju. 

Opis triju vrsta naših oraćih sprava samo je bitno, okos- 
nica, jer tipova i suvrstica ima diljem cijeloga hrvatskog teri- 
torija mnogo više pa ih može svatko još dalje razlikovati uzima- 
jući na oko različne osobine, koje se mijenjaju od kraja do 
kraja, na pr. osobito oblik gredelja (oja), koji može biti posve 
ravan, ili pravilno svinut (straga) pa manje ili više nepravilno 

zakrivljen, koljenast pri crtalu; ili pazeći na sastav plaza, oraćih 
kolica i spojeva s jarmom; da li ralo ima među vrhom plaza i 


Sve spremno za 


štagljaci, 5. zavoranj, 6. oje, 7. jaram, 


3. krčalo, 4. 


. 8. gužva. — B. Brana od pruća, na soicama (rašljastim stupcima). 


žagre, 


prijevoz na polje. Kolo (kod Duvna). 





50. Čitava plužna sprema (lis) za oranje s tri para volova. — A. Plug zapadno-bosanske 


vrste — 1. zadavača (rudić), 2. 


spojem oja s ručicom dijagonalnu drvenu spojnicu, na oko zbog 
pojačanja konstrukcije (kao u bosansko-hercegovačkih rala) itd. 

No ne samo na ovakve različne suvrstice triju glavnih vrsta 
naših oraćih sprava, nego i na neke posebne oblike naići ćemo 

u nekim krajevima, vrlo zanimljive i ako su im područja sasvim 
ograničena: tako na plug, zvan premetnjak ili obrtanj, u koga ima 


pokretna plužna daska, koja se može premetati sad na lijevu sad 


na desnu stranu, lemeš mu je stoga simetričan kao u rala a služi 
za oranje na položenim brdskim njivama u srednjoj Bosni da 
se može tu orati brazda do brazde, spuštajući se s višega dijela 
oranice na niže; ili na dvostruki plug (dupljak — po zapadnoj 
Hrvatskoj), koji služi slično kao premetnjak, a ima sve dvostruko 
lijevo i desno, osim gredelja (koji je zajednički) i ručica (kojih 
ima tri); ili na dalje drukčije suvrstice rala (na pr. u srednjoj 
Bosni s kolicima kao u pluga) ; ili na osobitu vrstu drvenoga pluga 
za okopavanje na pr. kukuruzišta (okapač) sa simetričnim le- 
mešem i plužnim daskama s obje strane — i druge neke, 





51. Plug premetnjak (obrtanj) — daska na lijevoj strani. 
Turbe (kod Travnika). 


Sve ove naše drvene oraće sprave — a drveni su u 
njih od davnine svi dijelovi osim nekih od željeza (lemeš, crtalo, 
cimer) — već dulje vrijeme na hrvatskom području sve većma 
nestaju iz upotrebe, pa su na pr. stari drveni plugovi (drvenjaci) 
već sasvim nestali u panonskim : selima, dok u mnogim kra- 
jevima dinarskoga područja ima još dosta takvih plugova odno- 
sno rala u upotrebi, no ima i mjesta, gdje ih je vrlo malo i na- 
očigled nestaju; u jadranskom se području drže ovakva rala i 
vrgnji, gdje se još uopće ore (većinom je oranje napušteno pa se 
zemlja obrađuje samo motikom). 

Ali su se već poodavno počela naša tradicionalna ratila pre- 
udešavati, dotjerivati na različne načine. U prvom redu tim, da 
su dobivala (naročito plugovi) sad ovaj sad onaj željezni komad 
mjesto drvenoga — klin, lanac (mjesto negdašnje sukane gužve 
oraćice), okov (grivnu) ili koju promjenu u konstrukciji i obliku, 

i to sve već zacijelo od onih vremena, kada je o našim tradicio- 
nalnim plugovima ovako umovao stari hrvatski gospodarski pisac 
Josip Stjepan Relković (u svom djelu »Kućnik« iz 6. 1796.): 


Ja ne kudim adete!) starine, 
Njoj protiva jer se zalud kine, 
Koji sve, što jest staro, odmiću, 
Tražeć bolju u novinah sriću; 
Ali i to tajit se ne dade, 

Da starina popravit se znade... 


Napokon nastaju (i po stranim uzorima) naši kovački, polu- 
željezni plugovi sa željeznom daskom (to joj je ime i danas 
ostalo!) odnosno cijelom donjom željeznom konstrukcijom (»gla- 
vom«, koja nosi i lemeš i »dasku«), željeznim klinovima, oko- 
vima, šarafima. Ž 

Još bolje nego oraće sprave naš seljak održava i svoje tra- 
dicije kod sama oranja. Glavno oranje pada u proljeće i u 
jesen (odnosno u nekim krajevima još u ljetu odmah iza žetve), 
a ore se ralom (i plugom premetnjakom i dupljakom) tako, da 
se ore brazda do brazde (iz sredine ili sa kraja oranice), s plu- 
gom pak tako, da se počne ili usred oranice pa ređaju brazde 
naizmjence jedna na jednu, druga (odmah desno okrenuvši) na 
. drugu stranu od sredine prema kraju (oranje na sklad), ili počne 
jednom brazdom na jednoj strani njive, a završivši je prenese 
plug (na kraju njive, zvanu uvrat(i), jer se tu vraća) na drugu 
stranu pa tu ore drugu brazdu (obrnutim smjerom) i tako ih slaže 
prema sredini oranice (oranje na razor). Treba dalje uzeti na oko 
još štošta drugo, tako na pr. stanje zemlje, koje se uzima za 
oranje kao podesnije pa i vrste zemlje; kako će se duboko orati 
i načine, kako orač udešava dubinu oranja: podižući ili spušta- 
jući oje-gredelj s pomoću klina pri stražnjem kraju ili mijenja- 
jući mu položaj odnosno dubinu zapinjući ga različno daleko 
prednjim klinom u ornicama (odnosno jarmu, kod rala); kako 
će i orući ralom postići da se zemlja bar donekle prebacuje — 
držeći ga k sebi nagnuta i t, d. 

Kako kod oranja, tako se još više kod sijanja drže neki 
posebni orački i sijački običaji, vjerovanja i bajanja (o čemu 
v, u III. dijelu). 

Sije se redovno iz posebnih torba, bisaga, posuda ili iz za- 
slona, a o vrsti sjemena (različna žita, repa, lani t, d.) zavisi i 
način zasijavanja i količina zrnja, koja prosječno treba da padne 
na određenu površinu zemlje (kao najpovoljnije se uzima da 
padnu na pr. po 3 zrna »na goveđu stopu«, ili 5 zrna »na ka- 
pu« — po Dalmaciji). 


1) tradicije, običaje. 

Sjetvu završava u svim hrvatskim krajevima brananje (vla- 
čenje, drljanje, zubatenje, draženje) s pomoću sprave, od koje 
imadu dva osnovna tipa: jedan je od ojačih drvenih gredica sa 
utaknutim zubima (od starine, pa i danas su još često drveni, u 








52. Brane (zubače); četvorostrana, sa željeznim zubima — Lukavac (kod 
Tuzle) i trostrana, s drvenim zubima — Poljica (otok Krk). 





58. Brana od pruća. — Stupe-Popovići (kod Livna) 


novija vremena pretežno željezni), sad oblika trostrana odnosno 
kao znak A, sad četvorostrana, ponajviše kao trapez; drugi je 
tip od žilava pruća ili drača, nanizana i zakvačena u istom smjeru 
prema natrag na odugu motku, pred koju se još pričvrsti redovno 

i jača daska, koja udara o zemlju (bilo). No može brana biti još 
elementarnija( kao na pr. šulj na Krku): da se samo hrpa drača 
položi na zemlju, pa na nju položi na bok oraća sprava, s kojom 
je seljak malo prije polje izorao i tako to po oranici povlači. U 
svim tim slučajevima bilo zubi bilo daska i granje mrve izorane 
grude i drobeći ih poravnavaju zemlju i zameću zrnje u nju. Da 
to bude što bolje, ili ako su grude velike ili zemlja kruta, vidjet 
ćemo stalno, kako seljaku kod brananja sjedi na brani poveće 
koje čeljade ili je na nju navalio ovelik kamen, ili samu 
oraću spravu kao u spomenutom slučaju. — Ali ima i krajeva 
(na Jadranu), gdje se zemlja iza sijanja motikom prekopava. 

Nije svuda uobičajeno, da se iza sjetve i brananja poljem 
povlači velik drven valj (valjanje), no u nekim je hrvatskim 
krajevima to, čini se, već dosta stara praksa (po Bosni osobito, 
pa i užoj Hrvatskoj). Tim se zemlja i sjeme u njoj zbije. 

. Spomene li se napokon još iza ovih glavnih ratarskih po- 
slova briga za sigurnost žita, s jedne strane plijevljenjem (ču- 
panjem) korova, s druge strane postavljanjem dobro poznatih 
strašila — od prutova i krpa u ljudskom liku — preostaje da se 
doda još i ono, što u čovjeku mimo razuma pokreće briga za 
dobar prirod njegove njive: različni magični čini i pothvati. Vrše 
ih u nas najviše žene (magija je i inače dobrim dijelom u nji- 
hovim rukama, v u III. dijelu). 


54. Žena ore ralom zapadnoga, jadransko-dinarskoga oblika; volovi 
imadu brnjice, da se usput ne zaustavljaju pasući. — Banjol (otok Rab). 

